Àte Ŋu Akpɔ Wò Srɔ̃ɖeɖe Ta!\nNyɔ! | 2001-01-08\nGBE BUBU Albanian Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Macedonian Marathi Myanmar Norwegian Papiamento (Curaçao) Polish Portuguese Punjabi Romanian Russian Samoan Sepedi Setswana Slovak Slovenian Spanish Swahili Swedish Telugu Thai Turkish Ukrainian Urdu Vietnamese\nBiblia yɔ fũ kple aɖaŋuɖoɖo siwo wɔa dɔ siwo ate ŋu aɖe vi na srɔ̃ŋutsuwo kple srɔ̃nyɔnuwo. Esia mewɔ nuku o, elabena Amesi to eƒe gbɔgbɔ dzi na woŋlɔ Biblia la kee nye srɔ̃ɖeɖe ƒe ɖoɖoa Gɔmeɖoanyila.\nBIBLIA ƒo nu tso alesi srɔ̃ɖeɖe le ŋutɔŋutɔ ŋu. Elɔ̃ ɖe edzi be srɔ̃ŋutsu kple srɔ̃nyɔnu akpɔ “xaxa” alo, “vevesese kple nuxaxa” abe alesi New English Bible gɔmeɖeɖe gblɔe ene. (Korintotɔwo I, 7:28) Gake Biblia gblɔ hã be srɔ̃ɖeɖe ate ŋu ahe dzidzɔ, alo vivisese gɔ̃ hã vɛ, eye be ele be wòanɔ nenema. (Lododowo 5:18, 19) Susu eve siawo metsi tre ɖe wo nɔewo ŋu o. Ðeko wòfia be togbɔ be kuxi sesẽwo anɔ anyi hã la, ƒomedodo kplikplikpli si me lɔlɔ̃ le ate ŋu anɔ srɔ̃tɔwo dome.\nÐe nɔnɔme sia bu le wò srɔ̃ɖeɖe mea? Ðe vevesese kple mɔkpɔkpɔbuɖeame tsi lɔlɔ̃ kple dzidzɔ si nɔ miaƒe srɔ̃ɖeɖea me la nua? Ne wò srɔ̃ɖeɖe nye esi me lɔlɔ̃ mele o ƒe geɖe hã la, àte ŋu aɖɔ nɔnɔmea ɖo. Gake ele be nàkpɔ alesi tututu nɔnɔmea le. Ŋutsu kple nyɔnu madeblibo aɖeke mate ŋu akpɔ dzidzedze bliboe le srɔ̃ɖeɖe me o. Ke hã àte ŋu aɖe afɔ aɖewo atsɔ aɖɔ nɔnɔme madeamedziwo ɖo.\nNe èle nyati si gbɔna xlẽm la, dze agbagba nàde dzesi nya siwo koŋ ku ɖe wò srɔ̃ɖeɖe ŋu. Le esi teƒe be nànɔ susu hem yi srɔ̃wò ƒe gbɔdzɔgbɔdzɔwo dzi la, tia aɖaŋuɖoɖo ʋɛ aɖewo siwo wò ŋutɔ nàte ŋu azã, eye nàwɔ ɖe Ŋɔŋlɔawo me aɖaŋuɖoɖoa dzi. Àkpɔe be mɔkpɔkpɔ le wò srɔ̃ɖeɖea ŋu wu alesi nèbui.\nMina míadzro nɔnɔmewo me gbã elabena wò nukpɔsusu le ɖokuitsɔtsɔna ŋu kple alesi nèsena le ɖokuiwò me ɖe srɔ̃wò ŋui nye nusiwo le vevie wu.\nWò Nukpɔsusu le Ðokuitsɔtsɔna Ŋu\nEle vevie be nàbu nusi nàwɔ be wò srɔ̃ɖeɖe nanyo la be enye nusi yeanɔ wɔwɔm ɖaa. Ne èbu eŋu kpɔ la, Mawu ɖo srɔ̃ɖeɖe ƒe ɖoɖoa anyi be wòana ame eve nawɔ ɖeka ɖaa. (Mose I, 2:24; Mateo 19:4, 5) Eyata mia kple srɔ̃wò dome ƒomedodo mele abe dɔwɔɖui aɖe si ŋu nàte ŋu aɖe asi le alo aƒe si me nàte ŋu aʋu dzo le ne ègblẽ xɔhayaɖoɖoa me ko ene o. Ke boŋ esime nènɔ srɔ̃ ɖem la, èdo ŋugbe be yeaku ɖe ye srɔ̃ ŋu eɖanye nuka ke adzɔ o. Ðokuitsɔtsɔna ƒe seselelãme deto wɔ ɖeka kple nya si Yesu Kristo gblɔ ƒe 2,000 kloe nye sia be: “Nusi ke Mawu bla la, ame nagamã eme o.”—Mateo 19:6.\nAme aɖewo agblɔ be, ‘Míekpɔtɔ le mía nɔewo gbɔ ɖe. Ðe esia meɖo kpe edzi be míetsɔ mía ɖokui na mía nɔewo oa?’ Ate ŋu anɔ eme nenema. Gake abe alesi míegblɔe le nyati sia siwo tsiã ɖe enu ƒe gbãtɔ mee ene la, dzidzɔ kple lɔlɔ̃ mele srɔ̃tɔ aɖewo siwo le wo nɔewo gbɔ ƒe srɔ̃ɖeɖe me o. Wò taɖodzinue nye be yeana yeƒe srɔ̃ɖeɖe me navivi, ke menye be wòanɔ anyi ɖaa ko o. Mele be ɖokuitsɔtsɔna nanye nuteƒewɔwɔ na srɔ̃ɖeɖoɖoa ɖeɖeko o, ke na amesi nèka atam be yealɔ̃ ahalé be na hã.—Efesotɔwo 5:33.\nNya siwo nègblɔna na srɔ̃wò ate ŋu aɖe alesi gbegbe wò ɖokuitsɔtsɔna de toe fia. Le kpɔɖeŋu me, le nyahehe sesẽwo me la, srɔ̃ŋutsu kple srɔ̃nyɔnu aɖewo tsɔa dzitsitsi gblɔa nya aɖewo, siwo ƒe ɖewoe nye “Madzo le gbɔwò!” alo “Mava di amesi akpɔ ŋudzedze ɖe ŋunye!” Ne womeɖoe be woawɔ nya mawo dzi ŋutɔŋutɔ o hã la, wonaa ɖokuitsɔtsɔna me gbɔdzɔna eye efiana be kaklã ƒe agbowo le ʋuʋu ɖi ɣesiaɣi eye be nyaa gblɔla le klalo be yeadzo ɣesiaɣi.\nBe miagana lɔlɔ̃ nanɔ miaƒe srɔ̃ɖeɖe me la, mitsri dzigbãnya mawo gbɔgblɔ le miaƒe dzeɖoɖowo me. Ne èbu eŋu kpɔ la, ɖe nàvu ɖe atsyɔ̃ɖoɖo na aƒe aɖe si nènya be ate ŋu adzɔ be yeaʋu le eme ɣesiaɣi ŋua? Ke nukatae nàkpɔ mɔ be srɔ̃wò nadze agbagba ɖe srɔ̃ɖeɖe si ɖewohĩ manɔ anyi didi o la ŋu? Miɖoe kplikpaa be yewoadze agbagba vevie akpɔ nɔnɔmeawo gbɔ.\nNusiae srɔ̃nyɔnu aɖe wɔ le woa kple srɔ̃aŋutsu ƒe masɔmasɔ ƒe ɣeyiɣi sesẽ me toto vɔ megbe. Egblɔ be: “Togbɔ be eƒe nu menyoa ŋunye ɣeaɖewoɣi hã la, nyemebu mía dome ƒomedodoa me kaklã ŋu o. Aleke ke nɔnɔmea gblẽe o, míetoa mɔ aɖe nu ɖɔnɛ ɖo. Eye fifia le nɔnɔme sesẽwo me toto ƒe eve megbe la, mate ŋu agblɔ le anukware me be míegale dzidzɔ kpɔm ɖekae.”\nẼ, ɖokuitsɔtsɔna bia nuwɔwɔ ɖekae—menye anyinɔnɔ ɖekae ko o ke nuwɔwɔ aduadu hena taɖodzinu ɖeka aɖe gbɔ ɖoɖo. Gake ɖewohĩ àbui be fifia ya la, alesi wònye nusi wobia tso ame si ta koe yewoli ɖekae. Ne nenemae la, ke megabu mɔkpɔkpɔ o. Ðewohĩ miagate ŋu ana lɔlɔ̃ nanɔ anyi. Le mɔ ka nu?\nBubudede Srɔ̃wò Ŋu\nBiblia gblɔ be: “Bubu nanɔ srɔ̃ɖeɖe me le amewo katã dome.” (Hebritɔwo 13:4; Romatɔwo 12:10) Woɖe Helagbe me nya si gɔme woɖe le afisia be “bubu” la gɔme ake le Biblia ƒe akpa bubuwo be “vevienyenye,” “bubudede,” kple “asixɔxɔ.” Ne nane nye nu xɔasi na mí la, míedzea agbagba ɖesiaɖe léa be nɛ. Ðewohĩ ède dzesi esia ƒe nyateƒenyenye le ŋutsu aɖe si si ʋu xɔasi yeye aɖe le gome. Ana eƒe ʋu si gbɔ melɔ̃a nu le o la nanɔ dzo dam nyuie eye wòanɔ nɔnɔme nyui me ɣesiaɣi. Ne nane ƒlɔ ʋua ƒe teƒe aɖe vie gɔ̃ hã enyea nuxaxa nɛ! Nenema ke ame bubuwo hã tsia dzi ɖe woƒe lãmesẽmenɔnɔ ŋui. Nukatae? Elabena wodea asixɔxɔ woƒe lãmesẽmenɔnɔ ŋu, eyata wodi be yewoakpɔ eta.\nÐe takpɔkpɔ beléletɔe sia ke fia ɖe wò srɔ̃ɖeɖe ŋu. Biblia gblɔ be lɔlɔ̃ ‘kpɔa mɔ na nuwo katã.’ (Korintotɔwo I, 13:7) Le esi teƒe be míanɔ susu ɖedzileameƒowo bum—ɖewohĩ abui be nɔnɔmeawo magaɖɔ ɖo o, ahanɔ gbɔgblɔm be, “Míelɔ̃ mía nɔewo ŋutɔŋutɔ o,” “Míetsi hafi ɖe mía nɔewo o,” alo “Míenya nusi wɔm míenɔ o” la—nukata miakpɔ mɔ na nuwo ƒe kaka ɖe eme ahate kpɔ awɔe wòanyo wu eye mialala akpɔ emetsonuwo o? Srɔ̃ɖeɖeŋutiɖaŋuɖola aɖe gblɔ be: “Srɔ̃tɔ siwo vana gbɔnye dometɔ geɖe gblɔna be, ‘Eva glom azɔ!’” “Le esi teƒe be woalé ŋku ɖe ƒomedodoa ŋu akpɔe ɖa be eƒe akpa kawoe yewoawɔ asitɔtrɔ le hã la, ɖeko wotsɔa dzitsitsi gbea nu le srɔ̃ɖeɖoɖo si wolé ɖe te to kutrikuku geɖe me, si me nusiwo gbɔ womelɔ̃a nu le o, woƒe agbemenudzɔdzɔ siwo me woto, kple etsɔmemɔkpɔkpɔ ɖesiaɖe si ŋu wowɔ ɖoɖo ɖo hã le, la gbɔ.”\nAgbemenuteƒekpɔkpɔ kawo mee mia kple srɔ̃wò mieto? Eɖanye nɔnɔme sesẽ kawo me tom miele le miaƒe ƒomedodoa me o, kakaɖedzitɔe la, miate ŋu aɖo ŋku miaƒe dzidzɔkpɔɣiwo, dzidzedzekpɔkpɔwo, kple kuxi siwo gbɔ miekpɔ ɖekae dzi. Mide ŋugble le ɣeyiɣi mawo ŋu, eye miaɖee afia be yewodea bubu yewoƒe srɔ̃ɖeɖe kple mia srɔ̃ ŋu to agbagbadzedze atrɔ asi le ƒomedodoa ŋu wòanyo ɖe edzi me. Biblia ɖee fia be Yehowa Mawu tsɔ ɖe le alesi srɔ̃tɔwo wɔa nu ɖe wo nɔewo ŋui me vevie. Le kpɔɖeŋu me, le nyagblɔɖila Maleaxi ƒe ŋkekeawo me la, Yehowa he nya ɖe srɔ̃ŋutsu siwo nɔ Israel siwo wɔ nu tovo ɖe wo srɔ̃wo ŋu to wo gbegbe gbɔɖiametɔe me la ŋu. (Maleaxi 2:13-16) Kristotɔwo di be yewoƒe srɔ̃ɖeɖe nahe bubu vɛ na Yehowa Mawu.\nDzrewɔwɔ—Aleke Gbegbe Wònye Ŋkubiãnyae?\nNu vevi siwo naa dzidzɔ menɔa srɔ̃ɖeɖe me o dometɔ ɖekae nye alesi srɔ̃ŋutsu kple srɔ̃nyɔnu menya alesi woatsi dzrehehe nui o. Esi ame eve aɖeke meli si sɔ kple wo nɔewo o ta la, masɔmasɔwo ado mo ɖa le srɔ̃tɔwo dome ɣeaɖewoɣi. Gake ɖewohĩ srɔ̃tɔ siwo hea nya ɣesiaɣi ava kpɔe be esi ƒeawo va le yiyim la, yewomegalɔ̃a yewo nɔewo tututu o. Woate ŋu aƒo nya ta gɔ̃ hã be, ‘Míesɔ na mía nɔewo kura o. Míewɔa dzre ɣesiaɣi!’\nGake mele be dzrehehe dzro ko nahe srɔ̃ɖeɖea va nuwuwui o. Biabia lae nye be, Aleke wokpɔa dzrehehe gbɔe? Le srɔ̃ɖeɖe kpɔdzidzedzewo me la, srɔ̃ŋutsu kple srɔ̃nyɔnu srɔ̃a alesi woaƒo nu tso kuxiwo ŋui na wo nɔewo le mɔ si mana be woava nye “futɔ veviwo,” abe alesi ɖɔkta aɖe yɔe ene o.\n“Aɖe ƒe Ŋusẽ”\nÐe mia kple srɔ̃wò mienya alesi miaƒo nu tso miaƒe kuxiwo ŋui na mia nɔewoa? Ele be mi ame evea siaa mialɔ̃ faa aƒo nu tso wo ŋu. Nyateƒee, esia bia aɖaŋu—si sɔsrɔ̃ ate ŋu asesẽ. Nukata? Nusiwo tae dometɔ ɖekae nye be, mí katã ‘míedaa vo le nuƒoƒo me’ ɣeaɖewoɣi le blibomademade ta. (Yakobo 3:2) Azɔ hã la, wonyi ame aɖewo le aƒe siwo me dzilawo doa dziku le ɣesiaɣi. Le mɔ aɖe nu la, wona hehe wo be woabui be naneke megblẽ le bublu ɖe ame dzi le dziku me kple nya madzeto gbɔgblɔ ɖe ame ŋu ŋuti o. Ŋutsuvi si wonyi le nɔnɔme sia me ate ŋu ava tsi anye “dɔmedzoetɔ,” kple “dzikutɔ.” (Lododowo 29:22) Nenema ke nyɔnuvi si wonyi le nɔnɔme ma me ate ŋu ava nye “nyɔnu nyadɔewɔla kple dzikutɔ.” (Lododowo 21:19, The Bible in Basic English) Asiɖeɖe le tamebubu kple dzeɖoɖo mɔnu siwo ƒo ke ɖe to le ame me ŋu ate ŋu anye nu sesẽ ŋutɔ. *\nEyata mɔxexe ɖe dzrehehe nu bia be woasrɔ̃ tamesusuwo ɖeɖe gblɔ ƒe mɔnu yeyewo. Menye nya feŋui aɖee esia nye o, elabena Biblia me lododo aɖe gblɔ be: “Ku kple agbe le aɖe si me.” (Lododowo 18:21) Ẽ, aleke ke wòaɖi nya tsɛe hã la, alesi nèƒoa nu na srɔ̃wò ate ŋu agblẽ miaƒe ƒomedodoa me alo ado ŋusẽe. Biblia me lododo bubu gblɔ be: “Ame aɖewo ƒe nuƒoƒo le abe yitɔame ene; ke nunyalawo ƒe aɖe daa gbe le ame ŋu.” (Lododowo 12:18)\nNe edze abe srɔ̃wò koŋue wɔa nu alea hã la, ɖɔ ŋu ɖo le nya siwo nàgblɔ ne masɔmasɔwo do mo ɖa ŋu. Ðe wò nyawo wɔa nuvevi ame loo alo daa gbe le ame ŋu? Ðe wodoa dziku na ame loo alo faa dzi na ame? Biblia gblɔ be: “[Nyaveame gbɔgblɔ, NW] nana dɔmedzoe flana.” Gake “nyaŋuɖoɖo fafɛ tsia dziku nu.” (Lododowo 15:1) Nyaveamewo gbɔgblɔ—ne ɖe wogblɔe tufafatɔe gɔ̃ hã—ana dziku nafla ɖe edzi.\nNyateƒee, ne nane ɖe fu na wò la, nèkpɔ mɔ aɖee agblɔ. (Mose I, 21:9-12) Gake àte ŋu agblɔe manye le gbɔɖiame, amedzudzu, kple ŋukpedoame mɔ nu o. Ðo seɖoƒe siwo dzi nàzɔ ɖo kokoko la na ɖokuiwò—nanewo si nàɖo kplikpaa be yemagblɔ ɖe ye srɔ̃ ŋu o, abe “melé fu wò” alo “evem be míeɖe mía nɔewo,” ene. Togbɔ be menye srɔ̃ɖeɖe ŋu koŋue Kristotɔ apostolo Paulo nɔ nu ƒom le o hã la, nunya le eme be míaƒo asa na nusi wòyɔ be “nyaʋawɔwɔ” kple “nyahehe dzodzro.” * (Timoteo I, 6:4, 5) Ne srɔ̃wò lɔ̃a nya mawo zazã la, mele be wò hã nàɖo nya ŋu nɛ kple nya mawo tɔgbe o. Ne ate ŋu anye, nusi ke atso gowò me la, di ŋutifafa.—Romatɔwo 12:17, 18; Filipitɔwo 2:14.\nNyateƒee, ne dziku fla la, esesẽna be ame naɖɔ ŋu ɖo le eƒe nyagbɔgblɔ me. Biblia-ŋlɔla Yakobo gblɔ be: ‘Aɖe la, dzo wònye; ame aɖeke mate ŋu amlãe o, nuvɔ̃ madzudzɔmadzudzɔ, si aɖi wuame yɔ fũ la wònye.’ (Yakobo 3:6, 8) Ke nukae nàte ŋu awɔ ne wò dzi ho gbɔna? Aleke nàte ŋu aƒo nu na srɔ̃wò le mɔ si atsi dzrehehe nu tsɔ wu be wòana wòafla?\nAlesi Nàtsi Dzre Gãwo Nui\nAme aɖewo kpɔe be ele bɔbɔe be woana dziku nu nafa eye woakpɔ kuxiwo gbɔ ne wotsi dzi ɖe alesi wòkpɔ ŋusẽ ɖe woƒe seselelãmewo dzii ŋu tsɔ wu be woatsi dzi ɖe wo srɔ̃wo ƒe nuwɔnawo ŋu. Le kpɔɖeŋu me, ne wogblɔ be “Nya si nègblɔ vem” la, ewɔa dɔ nyuie wu gbɔgblɔ be “Nèwɔ nuvevim” alo “Ele be nàgblɔ nya si me susu le wu ema.” Gake ne miele alesi miese le mia ɖokui me gblɔm la, mele be miatsɔ dziku alo dzregbe aƒo nui o. Miaƒe taɖodzinu nanye be yewoahe susu ayi kuxia dzi ke menye amesi wɔ nua dzi o.—Mose I, 27:46–28:1.\nGakpe ɖe eŋu la, ɖo ŋku edzi ɣesiaɣi be “ɖoɖoeziɣi li, eye nuƒoɣi li.” (Nyagblɔla 3:7) Ne ame eve le nu ƒom le ɣeyiɣi ɖeka me la, wo dometɔ aɖeke meɖoa to nɔvia o, eye meɖea vi aɖeke hã o. Eyata ne eɖo dziwò be nàɖo to la, ‘ɖe abla le nusese me, nànɔ blewu le nuƒoƒo me.’ Ele vevie hã be nànɔ “blewu hã le dziku me.” (Yakobo 1:19) Mègase gbedaɖeamegbɔnya ɖesiaɖe si srɔ̃wò agblɔ gɔme le nya la ŋutɔŋutɔ nu o; eye “wò gbɔgbɔ megayɔ ɖe dzikudodo ŋu o.” (Nyagblɔla 7:9) Ke boŋ dze agbagba nànya seselelãme siwo na srɔ̃wò gblɔ nya mawo. Biblia gblɔ be: “Amesi gbɔa dzi blewu la, [nugɔmeselae] eye bubu wònye nɛ, nenye be, eɖe kɔ ɖa le dzidada ŋu.” (Lododowo 19:11) Nugɔmesese ate ŋu akpe ɖe srɔ̃ŋutsu alo srɔ̃nyɔnu ŋu be wòakpɔ nu ayi ŋgɔe wu alesi nuwɔna masɔmasɔ aɖe adzee ko.\nLe kpɔɖeŋu me, ɖewohĩ srɔ̃nyɔnu ƒe nyatoƒoetoto be ye srɔ̃ mekpɔa vovo ɖe ye ŋu o manye gaƒoƒo kple aɖabaƒoƒo agbɔsɔsɔ me aɖe ŋu nya gblɔm wòanɔ o. Anye be eƒe sese le eɖokui me be wogblẽ ye ɖi alo womekpɔ ŋudzedze ɖe ye ŋu o ye wòwɔnɛ. Nenema ke ɖewohĩ srɔ̃ŋutsu ƒe nyahehe ku ɖe nane si dzro srɔ̃anyɔnu wòƒle ŋu manye dzikudodo ɖe ga si wòzã ŋutɔŋutɔ ŋu o. Anye le eƒe sese le eɖokui me be mebia yeƒe nukpɔsusu o koŋ ŋuti. Be srɔ̃ŋutsu alo srɔ̃nyɔnu nase nu gɔme fia be wòakpɔ nu ayi ŋgɔe wu nusi le dzedzem le gota ko eye woase nusiwo na kuxia do mo ɖa gɔme.—Lododowo 16:23.\nÐe nya sia gbɔgblɔ le bɔbɔe wu edziwɔwɔa? Nyateƒee! Ɣeaɖewoɣi la, àdze agbagba ɖesiaɖe si nàte ŋui, gake àva gblɔ nyaveame aɖewo eye woado dziku na ame. Ne èkpɔe be esia le mo dom ɖa ko la, ahiã be nàwɔ ɖe aɖaŋuɖoɖo si le Lododowo 17:14 dzi, be: ‘Dzudzɔ, hafi ne dzre nava do gã.’ Naneke megblẽ le eŋu ne èdzudzɔ nyaa gbɔgblɔ vaseɖe esime dzikua nu fa o. Ne èkpɔ be yewomate ŋu akpɔ nyaa gbɔ le tomefafa me o la, anyo be xɔlɔ̃ tsitsi aɖe nava kpe ɖe mia ŋu miakpɔ masɔmasɔa gbɔ. *\nNukpɔsusu si Sɔ Nenɔ Asiwò\nDzi megaɖe le ƒowò ne wò srɔ̃ɖeɖe meva le abe alesi nèsusui be ava nɔ ene le miaƒe zɔzɔ do ŋgɔ na srɔ̃ɖeɣi o. Eŋutinunyalawo ƒe ha aɖe gblɔ be: “Ame akpa gãtɔ ƒe srɔ̃ɖeɖe meva nye esi me dzidzɔkpɔkpɔ nɔna ɖaa o. Dzidzɔ nɔa anyi ɣeaɖewoɣi eye nuwo sesẽna ɣebubuɣiwo.”\nNyateƒee, srɔ̃ɖeɖe manɔ abe ŋutinyagbalẽ me lɔlɔ̃ɖeɖefia ene ya o, gake mele be wòanye dzigbãnu hã o. Togbɔ be ahiã ɣeaɖewoɣi be mia kple srɔ̃wò miado dzi le mia nɔewo ƒe nuwɔna aɖewo me hã la, ɣeyiɣiwo anɔ anyi si hã me miate ŋu aŋe aɖaba ƒu miaƒe masɔmasɔwo dzi eye miakpɔ dzidzɔ le anyinɔnɔ ɖekae, dzidzɔdodo na mia ɖokui, kple nuƒoƒo na mia nɔewo xɔlɔ̃tɔe me. (Efesotɔwo 4:2; Kolosetɔwo 3:13) Ɣeyiɣi siawo mee ɖewohĩ miate ŋu agbugbɔ ade dzo lɔlɔ̃ si nu tsi la me.\nÐo ŋku edzi be, amegbetɔ madeblibo eve mate ŋu akpɔ dzidzedze bliboe le srɔ̃ɖeɖe me o. Gake woate ŋu akpɔ dzidzɔ vaseɖe afi aɖe. Nyateƒee, le nɔnɔme sesẽwo gɔ̃ hã me la, mia kple srɔ̃wò dome ƒomedodoa ate ŋu anye dzidzemetsoƒe gã aɖe. Nyateƒe ɖeka sia li be: Ne mia kple srɔ̃wò siaa miedze agbagba eye mielɔ̃ faa trɔna ɖe nɔnɔmewo ŋu hedia ame kemɛ ƒe nyonyo la, susu nyuiwo li si ta miaxɔe se be miate ŋu akpɔ miaƒe srɔ̃ɖeɖe ta.—Korintotɔwo I, 10:24.\n^ mm. 22 Womate ŋu atsɔ dzilawo ƒe ŋusẽkpɔɖeamedzi le gbedada ɖe ame srɔ̃ gbɔ me ado taflatse o. Gake ate ŋu akpe ɖe mía ŋu míase alesi nɔnɔme ma tɔgbe ate ŋu ama ame ale gbegbe be wòasesẽ be woaɖe asi le eŋui gɔme.\n^ mm. 25 Woagate ŋu aɖe Helagbe me nya si gɔme woɖe be “nyahehe sesẽwo le nu suewo ŋu” la gɔme be “ame nɔewo dome dzikudodo.”\n^ mm. 31 Hamemegã siwo ate ŋu ana kpekpeɖeŋu le Yehowa Ðasefowo si. Togbɔ be menye woƒe dɔ be woade nu srɔ̃tɔwo ŋutɔ ƒe nyawo me o hã la, hamemegãawo ate ŋu anye amesiwo naa gbɔdzɔe srɔ̃tɔ siwo ɖo xaxa me.—Yakobo 5:14, 15.\n[Nya si ɖe dzesi si le axa 12]\nÐe wò nyawo wɔa nuvevi ame loo alo daa gbe le ame ŋu?\n[Aɖaka/Nɔnɔmetata siwo le axa 10]\nDA BƆL LA BLEWUU\nBiblia gblɔ be: “Mina amenuveve kple dze nanɔ miaƒe nya me ɖaasi, bena mianya alesi wòdze be, miaɖo nya ŋuti na amesiame.” (Kolosetɔwo 4:6) Edze ƒã be esia wɔa dɔ le srɔ̃ɖeɖe me! Le kpɔɖeŋu me: Le fefe si me wodaa bɔl na ame nɔewo le me la, ɖe wodaa bɔl la be woate ŋu axee bɔbɔe. Màdae sesĩe be wòawɔ nuvevi ame kemɛa o. Wɔ gɔmeɖose ma ke ŋudɔ ne èle nu ƒom kple srɔ̃wò. Ðeko gbedada ɖe ame nɔewo gbɔ gblẽa nu. Ðe eteƒe la, ƒo nu blewu—amenuveve nanɔ eme—ale be wò kpeɖeŋutɔ nase wò nyaa me.\n[Aɖaka/Nɔnɔmetata si le axa 11]\nŊKUÐOÐO TSÃ ƔEYIƔIWO DZI!\nXlẽ ɣeyiɣi siwo va yi ƒe lɛta kple agbalẽ siwo mieɖo ɖe mia nɔewo. Kpɔ fotowo. Bia ɖokuiwò be, ‘Nukae na nye kpeɖeŋutɔ ƒe nu lé dzi nam? Eƒe nɔnɔme kawoe dze ŋunye wu? Dɔ kawoe míewɔ ɖekae? Nukawoe doa nukokoe na mí?’ Azɔ ƒo nu tso blema nudzɔdzɔ mawo ŋu na wò kpeɖeŋutɔa. Dzeɖoɖo si gɔme wodze kple nya sia tɔgbe be “Èɖo ŋku ɣemaɣi si . . . dzia?” akpe ɖe mia kple srɔ̃wò ŋu be miana seselelãme ma si nɔ mia me va yi la nagava.\n[Aɖaka si le axa 12]\nSRƆ̃ YEYE, KUXI MAWO KE\nEdzroa srɔ̃tɔ aɖewo siwo megalɔ̃ wo srɔ̃wo o be yewoadi kpeɖeŋutɔ yeye kura. Gake Biblia ƒo nu tsi tre ɖe srɔ̃gbegbe ŋu, eye wògblɔ be amesi wɔa nuvɔ̃ sia nye “tagbɔ gbegblẽtɔ [“bometsila yakame,” New English Bible]” eye wòdi be “yeatsrɔ̃ yeƒe agbe.” (Lododowo 6:32) Mlɔeba la, srɔ̃gbela matrɔdzime ƒe nu megadzea Mawu ŋu o—eye wònye amedomegbegblẽ vɔ̃ɖitɔ kekeake.—Hebritɔwo 13:4.\nAlesi gbegbe srɔ̃gbegbe nye bometsinui la gadzena le mɔ bubuwo nu. Le go ɖeka me la, anɔ eme be amesi gbe srɔ̃ va ɖe bubu la ado go kuxi mawo ke si nɔ eƒe srɔ̃ɖeɖe gbãtɔ me. Ðk. Diane Medved gaƒo nu tso nu bubu si ŋu wòle be míabu ŋu ale: “Nu gbãtɔ si srɔ̃wò yeyea srɔ̃ tso ŋuwòe nye be nuteƒe menya wɔna na wò o. Enya be àte ŋu able amesi nèdo ŋugbe na be yeade bubu eŋu. Be èbi ɖe ɖokuiwò nu ɖeɖe me ŋutɔ. Be wote ŋu blea nuwò nègbea ŋugbedodo dzi wɔwɔ. Be ŋutilã me dzodzrowo alo kɔɖiɖi na wò ŋutilã nye mɔ̃ siwo ɖea wò bɔbɔe. . . . Aleke srɔ̃wò yeyea awɔ anya be nu mawo magable wò ake o?”\n[Aɖaka si le axa 14]\nNUNYA SIWO TSO BIBLIA ME LODODOWO ME\n• Lododowo 10:19: “Dadaƒu megbea nuƒoƒo vivivo me o; ke amesi kpɔa eƒe nuyiwo dzi la, nunyalae.”\nNe dzi ku wò la, àte ŋu agblɔ nya geɖe wu alesi nèdi—eye emegbe àse veve ɖe eta.\n• Lododowo: 15:18: “Dɔmedzoetɔ dɔa avu, ke tufala tsia dzre nu.”\nFɔbubu ame dɔmedzoetɔe ana wò kpeɖeŋutɔ naʋli eɖokui ta, gake toɖoɖo dzigbɔɖitɔe akpe ɖe mi ame evea siaa ŋu be miakpɔ kuxia gbɔ.\n• Lododowo 17:27: “Amesi mekea nu kplakplakpla o la, sidzedze le esi, eye ame ɖɔŋuɖo enye nugɔmesela.”\nNe èkpɔ be wò dziku le hohom la, anyo wu be nàzi ɖoɖoe ale be wòagava zu dzre ŋutɔŋutɔ o.\n• Lododowo 29:11: “Bometsila dudua eƒe dɔmedzoe katã kɔna ɖi; ke nunyala fa enu emegbe.”\nÐokuidziɖuɖu le vevie. Ðeko dziku tsɔtsɔ aƒo nu ɖo ɖe wò kpeɖeŋutɔ gbɔ adãtɔe ana magalɔ̃ wò o.\nƉoe Ɖe Amewo Ɖoe Ɖe Amewo Àte Ŋu Akpɔ Wò Srɔ̃ɖeɖe Ta!\ng01 1/8 axa 8-14\nSrɔ̃ɖeɖe Si Me Lɔlɔ̃ Mele O ƒe Mɔ̃ Ðe Wo\nNukata Lɔlɔ̃ Nu Tsina?\nÐe Susu Aɖewo Li Si ta Mɔkpɔkpɔ Anɔ Ame Sia?\nGbãtɔ Si Woɖo Ƒe Alafa Ðeka Enye Si Va Yi\nAleke Mawɔ Anɔ Te Ðe Enu Fifia si Papa Dzo le Mía Gbɔ?\nAfikae Nàte Ŋu Axɔ Hehe Nyuitɔ Kekeake Le?\nHehenaɖoɖo si Keke Ta\nHehenana si Naa Agbe\nAtikewɔwɔ si Nàtia—Ðe Wòle Veviea?


GBE BUBU Albanian Amharic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lingala Lithuanian Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Thai Turkish Ukrainian\nABE ALESI ERNEST PANDACHUK GBLƆE ENE\nWodzim le Saskatchewan ƒe dzogbe aɖe, le Canada. Esime mexɔ ƒe 23 la, meyi Afrika, afisi menɔ agbe si me dzidzɔ le hewɔ dutanyanyuigbɔgblɔdɔ le ƒe 35 sɔŋ. Aleke wòdzɔe be nye agbe va nɔ alea? Menye nudogoɖenunue o. Na maɖe eme.\nAƑE si me míenɔ gbã la nye xɔ aɖe si wotsɔ atiwo kple anyi tui hegbae kple be—si mede ame dzi kura be wòakpɔ míaƒe ƒomea ta tso vuvɔŋɔli sesẽ si nɔa dzogbea o. Le ƒe 1928 me, hafi woadzi mí vi asiekeawo dometɔ akpa gãtɔ la, Papa kple Dada xɔ Biblia-srɔ̃gbalẽwo le ame aɖe si va míaƒe aƒeme la si. Le vuvɔŋɔli didi si kplɔe ɖo me la, woto agbalẽ siawo dzi srɔ̃ Biblia la. Le adame si kplɔe ɖo la, woxɔe se kple kakaɖedzi be yewoke ɖe nyateƒea ŋu. Woƒo nu tso eŋu na ƒomea, xɔlɔ̃wo kple aƒelikawo gake vevietɔ la, na wo viwo.\nWodzim le ƒe 1931 me eye wodzi vi atɔ̃ bubu ɖo yonyeme kpuie. Enye numame na míaƒe ƒomea be wòaxlẽ Biblia ahasrɔ̃e. Megaɖoa ŋku nusi míewɔna ŋdi ɖesiaɖe dzi. Papa xɔa ŋgɔ dzroa Biblia me kpukpui aɖe me kple mí, ne exɔ amedzro gɔ̃ hã. Dada, Papa, kple ɖevi tsitsiawo xlẽa Biblia-srɔ̃gbalẽwo ɖe wo nɔewo yome míesena.\nHekpe ɖe nuxexlẽ kple nuŋɔŋlɔ fiafia mí ŋu la, Papa gafia alesi míazã mawunyakpukpuiwo diƒe le Biblia me atsɔ awɔ numekukui hã mí. Eteƒe medidi o, míesrɔ̃ alesi míazã Biblia atsɔ aɖe míaƒe dzixɔsewo me na ame bubuwoe. Numedzodzro dodzidzɔname siawo kpe ɖe ŋunye mede ŋugble le Biblia me nyatiwo ŋu. Le ɣeyiɣi aɖe megbe la, mete ŋu zãa Biblia tsɔ kloa nu le alakpasubɔsubɔhawo ƒe nufiafiawo ŋu. Mete ŋu ɖoa kpe edzi be luʋɔ la kuna, be dzomavɔ aɖeke meli o, eye be Mawu kple Yesu mele tasɔsɔ me alo nye nusi woyɔna be Mawuɖekaetɔ̃ ƒe akpa aɖe o.—Nyagblɔla 9:5, 10; Xezekiel 18:4; Yohanes 14:28.\nPapa kple Dada ɖo kpɔɖeŋu nyui na mí hede dzi ƒo na mí be míaku ɖe nusi nyo la ŋu sesĩe, ne ema ana womalɔ̃ míaƒe nya o hã. Le kpɔɖeŋu me, womezã atama gbeɖe o eye woxlɔ̃ nu mí tso alesi wòƒoa ɖi amee kple alesi woaƒoe ɖe mía nu be míazãe le suku ŋu. Meɖoa ŋku Papa ƒe nya siawo dzi be: “Woayɔ mi be movitɔ ne miegbe atama nono. Gake mibia amea ko be, ‘Amekae nye kalẽtɔ? Amesi dzi atamaa kpɔ ŋusẽ ɖo loo alo amesi kpɔ ŋusẽ ɖe atama dzi yea?’”\nEsi mexɔ ƒe 11 la, nu bubu aɖe do nye kuku ɖe Biblia me hehe si mexɔ le ɖevime ŋu la kpɔ. Xexemeʋã II dze egɔme xoxo ɣemaɣi eye wobia tso sukuviwo si be woado gbe na aflaga. Mekpɔe le nye Biblia sɔsrɔ̃ me be gbedodo sia nye tadedeagu nuwɔna, eyata megbe gomekpɔkpɔ le eme. Esia na wonyãm le sukua ɣleti ade.\nKe hã le ɣeyiɣi aɖe megbe la, mewu suku nu eye le March 1947 me la, mexɔ nyɔnyrɔ ɖe tsi me tsɔ ɖo kpe nye adzɔgbeɖeɖe na Yehowa Mawu dzi. Le ɣleti ade megbe la, mezu mɔɖela, ɣeyiɣiawo katã ƒe nyanyuigbeƒãɖela. Gbã la, mesubɔ le anyiehe Saskatchewan heɖe gbeƒã na agbledelawo kple lãnyilawo le anyigbamama gã ma me. Le dzomeŋɔli la, medoa sɔ tsɔ zɔa mɔe eye le vuvɔŋɔli la, mezãa snodzizɔkeke aɖe si woxe keŋkeŋ si míeyɔna be caboose. Mlekpui aɖe nɔa eme si naa dzoxɔxɔ, eyata ele be makpɔ nyuie be kekea nagamu o.\nKɔƒenutoa me nɔlawo lɔ̃a ame eye wonye amedzrowɔlawo. Ne meva ame aɖewo srã ge kpɔ le ɣetrɔ me la, zi geɖe wobiana be matsi yewo gbɔ adɔ. Biblia me numedzodzro lédziname siwo míezãa anyinufaɣi mawo tsɔ wɔna do dzidzɔ nam ale gbegbe! Ƒome aɖe si ɖe ɖetsɔleme fia le zã blibo aɖe ƒe numedzodzro megbee nye Peterson-ƒomea. Earl kple dadaa va zu Yehowa Ðasefo dovevienuwo.\nSubɔsubɔ le Quebec\nLe ƒe 1949 me la, mewɔ ɖe amekpekpe be mɔɖelawo nakpe asi ɖe gbeƒãɖeɖedɔa ŋu le Quebec nutoa me la dzi. Mɔɖela siwo ade 200 le ɣetoɖoƒe Canada lɔ̃ ɖe yɔyɔa dzi. Wova ɖo Montreal dugã la me le September me, henɔ klalo be yewoaxɔ dɔdasiwo le Quebec du bliboa me. Katoliko Dziɖuɖumegãwo ƒe tatɔ Maurice Duplessis si ɖoe kplikpaa be yeaxe mɔ ɖe Ðasefowo ƒe dɔ nu lae nɔ dzi ɖum ɣemaɣi.\nƔeyiɣi mawo nye dzidzɔɣeyiɣi siwo hã me kuxiwo nɔ. Esiawo dometɔ aɖewoe nye Fransegbe sɔsrɔ̃, nɔviwo léle, kple nuvlowɔhawo ƒe nuwɔnawo kpakple zazɛ̃nyahelawo ƒe zidede míaƒe Kristotɔwo ƒe takpekpewo me. Ke hã mɔmaɖemaɖeɖenuŋu ma medo ŋɔdzi nam alo na meɖe asi le subɔlanyenye na Mawu ƒe dɔa ŋu o. Dzinyelawo ƒã nu nyui lɔlɔ̃ ɖe menye eye wona meka ɖe edzi be woawɔ xexeame katã ƒe gbeƒãɖeɖedɔ si Yesu gblɔ ɖi la dzidzedzetɔe, ne wotsi tre ɖe eŋu gɔ̃ hã.—Mateo 24:9, 14.\nEsime menɔ Quebec la, medo go Emily Hawrysh, mɔɖela nuteƒewɔla aɖe si tso Saskatchewan. Emily nye hadɔwɔla wɔnuteƒe kple zɔhɛ dzideƒonamela aɖe nam, tso esime míeɖe mía nɔewo le January 27, 1951. Esi míaƒe taɖodzinu enye be míakpɔ gome bliboe wu le subɔsubɔdɔa me ta la, míebia be míade Gbetakpɔxɔ Habɔbɔa ƒe Biblia Gilead Suku si nyea ɣleti geɖe ƒe nusɔsrɔ̃ si dzraa subɔlawo ɖo na dutanyanyuigbɔgblɔdɔa eye wolɔ̃ ɖe edzi. Míede Gilead ƒe klass 20 lia eye míewu sukua nu le February 1953 me.\nEsime míenɔ lalam na mɔzɔgbalẽ siwo aʋu mɔ na mí be míayi Afrika la, womia asi mí be míakpe asi ɖe Yehowa Ðasefowo ƒe hame siwo le Alberta kple Ontario ŋu le Canada. Le ɣeyiɣi mawo me la, míeɖoa ʋu tso hame ɖeka me yia bubu me. Eyata míesrɔ̃ alesi míanɔ agbe si le bɔbɔe ahatsɔ míaƒe nunɔamesiwo katã ade mɔzɔkplo aɖe me. Le ɣleti ʋɛ aɖewo megbe esi míaƒe mɔzɔgbalẽwo kple dukɔmenɔgbalẽ su mía si la, míedzo le Canada heyi Southern Rhodesia, afisi woyɔna fifia be Zimbabwe.\nTɔtrɔ Ðe Agbenɔnɔ Ŋu le Afrika\nLe míaƒe vava ɣleti atɔ̃ megbe la, wode dɔ asi na mí be míasrã Yehowa Ðasefowo ƒe ƒuƒoƒowo kpɔ le Zimbabwe kpakple le Botwana kple Northern Rhodesia (si nye Zambia fifia) ƒe anyiehekpa dzi. Wode dzi ƒo na mí le Gilead Suku be míagatsɔ afisi wode dɔ asi na mí le la asɔ kple mía de o eye míaɖo ŋku edzi be nɔnɔme ka ke mee míeɖale o, míate ŋu asrɔ̃ nane tso míaƒe nuteƒekpɔkpɔa me. Nya siawo siwo me nunya le la kpe ɖe mía ŋu míetrɔ míaƒe nukpɔsusu. Vaseɖe egbea la, mía kple Emily míelɔ̃ ɖe nya sia dzi be, “Wɔ nɔnɔme ɖesiaɖe ŋudɔ nyuie alesi nàte ŋui; anɔ eme be mɔnukpɔkpɔa magava gbeɖegbeɖe o.”\nMíezãa keteke, bɔs, agbatsɔkeke alo gasɔ—nusianu si míate ŋu azã ko—tsɔ zɔa mɔ yia teƒeteƒewo. Togbɔ be esia menɔa bɔbɔe o hã la, nɔnɔme bubuwo li siwo do míaƒe tameɖoɖo kplikpaa be “míawɔ nɔnɔme ɖesiaɖe ŋudɔ nyuie alesi míate ŋui kpɔ.” Le ƒe eve gbãtɔwo me la, se meɖe mɔ na Emily be wòayi anyigbamama siwo me to ɖeka me tɔwo le me kplim o. Eyata, ele nam be magblẽ srɔ̃ si meɖe ƒe ʋɛ aɖewo koe nye ema la ɖi ɖe du siwo tsɔ ɖe ketekemɔ to la me, eye zi geɖe la, Ðasefo bubu aɖeke menɔa afima o. Menye ɖeko Emily ƒe xɔse, dzideƒo kple tameɖoɖo kplikpaa na mekpɔ ŋudzedze ɖe eŋu helɔ̃e o ke ehe Fiaɖuƒea ƒe kutsetsewo hã va nuto mawo me.\nNe Emily nya kpɔ dzeƒe le nutoa me tɔ aɖe gbɔ teti ko la, enɔa gbeƒã ɖem le afima vaseɖe esime megbɔ tso to ɖeka me tɔwo ƒe nuto aɖe me. Ɣeaɖewoɣi la, eya ɖeka wɔa subɔsubɔdɔa hena ɣleti ɖeka. Ekpɔa ŋusẽ kple ametakpɔkpɔ to kuku ɖe Yehowa ƒe alɔ sesẽ la ŋu me eye eƒe subɔsubɔdɔa tse ku. Kpɔɖeŋu ɖekae nye Rita Hancock, amesi xɔ Biblia me nyateƒea eye emegbe srɔ̃aŋutsu hã va kpe ɖe eŋu. Eva zu nɔviŋutsu nuteƒewɔla kple Kristotɔ hamemegã vaseɖe eƒe kuɣi. Egbea la, hamewo le dzidzim ɖe edzi kabakaba le du siwo me Emily ƒã Biblia ƒe nyateƒea ƒe kuwo ɖo la dometɔ aɖewo me.\nAfrikatɔwo ƒe Amedzrowɔwɔ Kple Aɖaŋuwɔwɔ\nAfrikatɔ Ðasefo siwo le to ɖeka me nyigbamamawo me ƒe ŋudzedzekpɔkpɔ ɖe Yehowa ƒe habɔbɔa kple eteƒenɔla dzikpɔla mɔzɔlawo ŋu vevie la nye nuteƒekpɔkpɔ ʋãme aɖe nam. Kristotɔ nɔvi lɔ̃ame siawo kpɔ nye nuhiahiãwo gbɔ nyuie. Dzoɖa ɖesiaɖe la, mezɔa mɔ tso kpekpewɔƒe aɖe yia bubu. Agblexɔ aɖe si wotu yeyee nyea nye dzeƒe eye esia na meɖoa ŋku afisi nye ƒomea nɔ le Saskatchewan dzi. Aba si ƒe titrime enye sentimeta 30 si woɖo ɖe anyigba heɖo abadzivɔ ɖe edzi la dzie memlɔna.\nAve mee míewɔa kpekpeawo lena le to ɖeka me tɔwo ƒe duwo me. Kpekpea valawo ƒoa gbe le teƒea, hegblẽa ati siwo dzi aŋgbawo sɔ gbɔ le la ɖi be míanɔ woƒe vɔvɔli te. Gbe siwo woƒo hebla wo nyuie ɖe ɖoɖo nu la dzie míenɔa anyi ɖo. Emegbe wogatsɔa atiwo kple gbewo tɔa kpɔ ƒo xlã afisi wodzra ɖo lae. Ne menɔ anyi ɖe dzɔdzɔme zikpui siawo dzi la, mía nɔviŋutsu kple nɔvinyɔnu Afrikatɔwo ƒe gbe vivi siwo wotsɔ dzia kafukafuhawo na Yehowa la ʋãa nye dzi ɣesiaɣi le mɔ si nyemaŋlɔ be akpɔ o nu.\nNuteƒekpɔkpɔ aɖe si Nyemaŋlɔ Be O\nLe nye subɔsubɔdɔa me la, medo go Gideon Zenda si nye Anglican Sɔlemeha ƒe suku siwo mawunyadɔgbedeawo ɖo ƒe tatɔ aɖe. Subɔsubɔha la mee Gideon xɔ eƒe hehe, siwo dome Yunivɛsiti tɔ hã le la le. Gake mekpɔ ŋuɖoɖo ŋutɔŋutɔ aɖeke na Biblia me nyabiase geɖe siwo nɔ esi la o. Eyata ebia be mado go ye kpakple yeƒe hadɔwɔla bubu geɖewo ahaɖo nyabiabia siawo ŋu. Amesiwo ade 50 siwo dome sukumegãwo, sukudzikpɔlawo kple nufialawo le la va kpekpe sia. Gideon ye nɔ zime na kpekpea. Míedzro nu me tso nyati ɖeka dzi yi bubu dzi le ɖoɖo nu. Meƒoa nu tsoa nyati ɖesiaɖe ŋu abe aɖabaƒoƒo 15 ene eye emegbe míedzroa biabiawo me. Numedzodzroa xɔ gaƒoƒo geɖe.\nNusi do tso numedzodzro tɔxɛ sia me enye be Gideon, eƒe ƒomea, kple eƒe hadɔwɔla geɖe va zu Yehowa subɔla ɖeadzɔgbe siwo katã xɔ nyɔnyrɔ. Bisiɔp si le nutoa me na woxɔ dɔ le wo si le Anglican sukuwo me. Ke hã la, wo dometɔ aɖeke mevɔ̃ o eye wonɔ te sesĩe maʋãmaʋãe le Yehowa subɔsubɔ me, wo dometɔ aɖewo ƒo wo ɖokui ɖe mɔɖeɖedɔa me.\nNuwɔwɔ Ðe Sinima Wɔdɔɖeamedzi aɖe Nu\nLe ƒe 1954 me la, Yehowa Ðasefowo ɖe sinima si nye The New World Society in Action (Xexeme Yeye Habɔbɔa Le Dɔ Dzi) ɖe go. Le ƒe si kplɔe ɖo me la, woɖe se si xe mɔ na srɔ̃nyɔnu be wòagakplɔ srɔ̃aŋutsu ɖo ayi to ɖeka me tɔwo ƒe anyigbamama me o la ɖa. Esia na Emily te ŋu kplɔam ɖo yia anyigbamama siawo me. Ɣemaɣi la, wona ʋu, elektrikŋusẽnamɔ̃, kple fotoɖemɔ̃ mí be míaɖe nɔnɔmetatawo afia le to ɖeka me tɔwo ƒe nutoawo me. Wo dometɔ geɖe mekpɔ sinima kpɔ o eyata míaƒe nɔnɔmetata la ɖeɖe na ame gbogbo aɖe va. Sinima la ɖe Biblia kple Biblia-srɔ̃gbalẽ siwo wotana le míaƒe agbalẽtaƒe le Brooklyn, New York, la ƒe akpa ɖesiaɖe fia tsitotsito.\nYehowa Ðasefowo ƒe xexeame katã ƒe nɔviwɔwɔ si dze le tadedeagu me le Yankee Stadium, New York, le ƒe 1953 me hã dze le sinima la me. Afrikatɔ siawo mekpɔ ameƒomevi vovovo ƒe ɖekawɔwɔ kple lɔlɔ̃ sia tɔgbe kpɔ o. Sinima sia ʋã Zimbabwe ƒome geɖe be woasrɔ̃ Biblia ahade ha kple Ðasefowo. Sukudzikpɔla geɖe le dukɔa me godoo bia be woaɖe sinima sia afia elabena wokpɔe be nukpɔkpɔ sia aɖe vi le hehenana sukuviawo me.\nLe zã aɖe me la, Ðasefo aɖewo va nyɔm tso alɔ̃ me hebia be yewoakpɔ sinima la. Ewɔ nuku nam be amesiwo anɔ 500 ye zɔ gaƒoƒo geɖe va be yewoava kpɔe. Wosee be mele nutoa me henɔ eɖem fia. Esime ƒuƒoƒo ma dzo la, amesiwo ade 300 bubu gava. Eyata megaɖe sinima la ake. Fɔŋli ga etɔ̃ koe ƒo hafi nukpɔla mamlɛawo dzo! Le ƒe siwo wu 17 me le Zambia ɖeɖe la, amesiwo wu miliɔn ɖeka kpɔ sinima wɔdɔɖeamedzi sia.\nDɔdasi Yeyewo Xɔxɔ le Afrika\nEsi míesubɔ le Zimbabwe ƒe atɔ̃ kple afã megbe la, woɖo mí ɖe South Africa. Esia bia be míasrɔ̃ gbe si nye Afrikaans. Emegbe míesrɔ̃ Sesotho kple Zulu gbewo dodo. Mawu ƒe Nya la fiafia le gbe bubuwo me na míaƒe subɔsubɔdɔa ganyo ɖe edzi eye wòna míese le mía ɖokui me be míeɖo míaƒe taɖodzinua gbɔ.\nLe ƒe 1960 ƒe gɔmedzedze la, wode dzikpɔla mɔzɔla ƒe dɔ asi nam le Afrika ƒe anyiehekpa dzi. Le ƒe 27 siwo kplɔe ɖo me la, míezɔ mɔ zi geɖe le Lesotho, Namibia, South Africa kple Swaziland kpakple Ascension kple St. Helena ƒukpowo dzi le Atlantik-ƒua ƒe Anyiehe. Le ye katã me la, míezɔ mɔ kilometa akpe alafa geɖe tsɔ subɔ mía nɔviŋutsu kple nɔvinyɔnu Kristotɔwo. Woƒe xɔse kple nuteƒewɔwɔ le nɔnɔme madeamedziwo me de dzi ƒo na mí be míagana ta gbeɖe o.\nLe kpɔɖeŋu me, menya Ðasefo aɖewo le Swaziland siwo meɖe asi le woƒe xɔse ŋu o esime Fia Sobhuza ku la nyuie. Esi wogbe gomekpɔkpɔ le kɔnu siwo ŋu Ŋɔŋlɔawo tsi tre ɖo siwo wowɔna ne bubume sia tɔgbe ku me ta la, wonya wo le woƒe dɔwɔƒewo eye wote woƒe dukɔmevinyenye ƒe gomenɔamesiwo wo. Togbɔ be woto ƒe geɖe ƒe numanɔamesi kple fukpekpe me hã la, womena ta gbeɖe o. Kristotɔ nɔviŋutsu kple nɔvinyɔnu vevi siawo nyanya kpakple nuƒoƒo kple wo tẽ nye mɔnukpɔkpɔ gã aɖe si ta mada akpe na Yehowa ɖo ɣesiaɣi.\nAme bubu hã enye Philemon Mafareka, amesi nye mɔɖela tso Mokhotlong, kɔƒe aɖe si le to si kɔkɔ ade meta 3,000 la dzi, le Lesotho. Esi ʋuwo menɔ anyi o ta la, eya kple srɔ̃a si gbɔ melɔ̃a nu lena o, kple wo vi eveawo, kpakple ame ene bubu siwo dzra ɖo na nyɔnyrɔxɔxɔ la zɔ afɔ kilometa 100 kple edzivɔ yi takpekpe aɖe si wowɔ le teƒe aɖe si kɔkɔ ade meta 1,200. Ele be woakpe akɔ kple toƒe madeamedziwo le mɔzɔzɔa ƒe akpa gãtɔ me. Wotana liaa towo heɖia aga eye wotsoa tɔsisi sue kple tɔsisi gã geɖewo.\nEsime wotrɔ gbɔna aƒeme tso takpekpea la, wotsɔ Nyateƒe, Si Kplɔa Ame Yia Agbe Mavɔ Mee ƒe agbalẽ alafa ɖeka ɖe asi. Amesiwo nɔ aƒeme le Mokhotlong lae wotsɔ wo ɖe asi na. Gake alesi amesiwo wodo go le mɔ dzi ɖe ɖetsɔleme fia ɖe Biblia-srɔ̃gbalẽawo ŋu ta la, woƒe agbalẽawo katã vɔ hafi woɖo aƒeme. Kristotɔ nɔviŋutsu kple nɔvinyɔnu siwo le abe Philemon kple srɔ̃a ene ƒe dzonɔameme kple ɖokuitsɔtsɔna teƒe kpɔkpɔ ŋutɔŋutɔ nye mɔnukpɔkpɔ aɖe si ŋu mía kple Emily míedea asixɔxɔe vaseɖe egbea.\nƔeaɖewoɣi la, míedoa go da vɔ̃ɖiwo abe ƒli ene kple tɔɖɔɖɔ gã kpatawo kpakple nudogoɖenunu bubuwo ƒe afɔkuwo. Togbɔ be nudzɔdzɔ siawo na míevɔ̃na ɣeaɖewoɣi hã la, ne míetsɔ wo sɔ kple teƒeɖoɖo kple dzidzɔ siwo le Yehowa subɔsubɔ me la, wonye nu maɖinuwo. Míede dzesii be megblẽa amesiwo wɔa nuteƒe nɛ la ɖi gbeɖe o.\nEsime lãmesẽkuxiwo va nɔ fu ɖem na Emily vevie la, Yehowa na nunya mí be míatsɔ akpɔ nɔnɔmea gbɔe le mɔ si da sɔ nu. Míaƒe nuɖuɖu tɔtrɔ kple dzadzɛnɔnɔ ƒe ɖoɖo bubu siwo ade lãmesẽ dzi wu kpe ɖe mía ŋu wòhaya bɔbɔe. Míewɔ agbatsɔkekexɔ sue aɖe be wòana Emily nanɔ lãmesẽ me ne míele mɔ zɔm eye le ɣeyiɣi aɖe megbe la, egava nɔ lãmesẽ nyuie me.\nTɔtrɔ Yi Canada\nLe ƒe 35 ƒe dutanyanyuigbɔgblɔdɔ wɔwɔ le Afrika-nyigba gã la dzi megbe la, wogbugbɔ ɖo mí ɖe Canada le ƒe 1988 me. Azɔ le ƒe 1991 me la, megadze dzikpɔla mɔzɔla ƒe subɔsubɔdɔa gɔme ake. Le ƒe enyi megbe la, tutudɔ aɖe dze dzinye. Togbɔ be nye dɔwɔna dzi ɖe kpɔtɔ ŋutɔ tso ɣemaɣi hã la, megakpɔa dzidzɔ be megakpɔtɔ nye hamemegã le London ƒe hamewo dometɔ ɖeka me le Ontario.\nEgbea la, metsɔa dzidzeme trɔ kpɔa ɣeyiɣi si medoa sɔ tsɔ dze mɔɖeɖedɔa gɔme le Saskatchewan ƒe anyiehe anye ƒe 56 aɖewoe nye esia. Aleke gbegbee medaa akpee enye esi be Papa lé fɔ ɖe alesi míabu tamee abe gbɔgbɔmemewo ene fiafia mí ŋu, be míagavɔ̃ gbeɖe le nyateƒe kple dzɔdzɔenyenye me lelé ɖe asi sesĩe me o! Efia Mawu ƒe Nya si na agbe si ŋu tameɖoɖo le lam. Domenyinu sia ɖe vi nam le nye agbemeŋkekewo katã me. Nyematsɔ agbe si mele le Yehowa subɔsubɔ me aɖɔ li naneke si le xexe xoxo sia me gbeɖe o.\nMíaƒe ƒome si me vi asieke le, le ƒe 1949 me, Dada enye ma kɔ ɖevitɔ. Nyee tsi tre ɖe emegbe\nMetu “caboose” sia hena zazã le nye subɔsubɔdɔa me\nNyɔnu siwo wolé le Quebec le gbeƒãɖeɖe ta\n[Nɔnɔmetata si le axa 30, 31]\nMekpɔ gome le nufiafia dzikpɔla mɔzɔla siawo me le Zimbabwe\nMíetu agbatsɔkekexɔ sia hena Emily ƒe hayahaya\nFoto si mía kple Emily míeɖe nyitsɔ laa\nƉoe Ɖe Amewo Ɖoe Ɖe Amewo Agbe Si Ŋu Tameɖoɖo le Gɔmeɖoɖo Anyi Na Ðokuinye\ng03 11/8 axa 27-31


Èɖo Ŋku Wo Dzia?—December 2018\nGbetakpɔxɔ—Tata Si Míesrɔ̃na | December 2018\nGBE BUBU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nŊɔŋlɔawo me kpeɖodzi kae ɖee fia be Mawu sea veve ɖe mía nu?\nEsime blema Israel-viwo nye kluviwo le Egipte la, Mawu nya fu siwo wokpe kple woƒe vevesesewo katã nyuie. (2 Mose 3:7; Yes. 63:9) Mawu wɔ mí ɖe eƒe nɔnɔme nu, eya ta, míawo hã míate ŋu ase veve ɖe ame nu. Esea veve ɖe mía nu ne míesena le mía ɖokui me be míedze na eƒe lɔlɔ̃ o gɔ̃ hã.—wp18.3, axa 8-9.\nAleke Yesu ƒe nufiafiawo kpe ɖe amewo ŋu wote ŋu ɖu nazãbubu dzi?\nYudatɔ siwo nɔ anyi le Yesu ƒe ŋkekeawo me la dometɔ geɖe bua nazã ɖe ame bubuwo ŋu. Kristo na eme kɔ ƒãa be ele be míabɔbɔ mía ɖokui, eye eƒo nu tsi tre ɖe dumevinyenye ƒe dada ŋu. Ede dzi ƒo na eyomedzelawo be woabu wo nɔewo nɔviwoe.—w18.06, axa 9-10.\nNu kae míesrɔ̃ tso nu si tae Mawu meɖe mɔ na Mose wòyi Ŋugbedodonyigbaa dzi o la me?\nƑomedodo kplikplikpli aɖe nɔ Mose kple Yehowa dome. (5 Mose 34:10) Esi wòsusɔ vie Israel-viwo nawu woƒe ƒe 40 ƒe gbedzimɔzɔzɔa nu la, Israel-viwo gate liʋiliʋĩlilĩ ake le esi womekpɔ tsi o ta. Mawu gblɔ na Mose be wòaƒo nu na agakpe la. Gake Mose tsɔ eƒe atikplɔa ƒo agakpe la boŋ. Anɔ eme be Yehowa do dziku ɖe Mose ŋu le esi mewɔ ɖe Yeƒe mɔfiamewo dzi o alo esi metsɔ nukunua ŋuti kafukafu na Mawu o ta. (4 Mose 20:6-12) Esia na míekpɔ nu si tae wòle vevie be míaɖo to Yehowa ahatsɔ ŋutikɔkɔe ana eyama.—w18.07, axa 13-14.\nNu kawo mee wòle bɔbɔe be míawɔ vodada le ne míedrɔ̃ ʋɔnu amewo le woƒe gotagomedzedzeme nu?\nNu etɔ̃ aɖewo mee amewo drɔ̃a ʋɔnu ame bubuwo le le woƒe gotagomedzedzeme nu: ŋutigbalẽ ƒe amadede alo to si me wotso, nunɔamesi si le wo si kple amewo ƒe ƒexɔxɔ. Ele vevie egbea be míadze agbagba be míagakpɔ ame ŋkume o, abe ale si Mawu mekpɔa ame ŋkume o ene! (Dɔw. 10:34, 35)—w18.08, axa 8-12.\nMɔ siwo nu Kristotɔ tsitsiwo ate ŋu akpe ɖe ame bubuwo ŋu le la dometɔ aɖewo ɖe?\nYehowa gakpɔtɔ dea asixɔxɔ gã aɖe Kristotɔ tsitsi si ƒe agbanɔamedziwo trɔ la ŋu, eye agate ŋu awɔ geɖe atsɔ akpe ɖe ame bubuwo ŋu. Ate ŋu akpe ɖe ŋutsu siwo menye haxɔsetɔwo o, siwo srɔ̃wo nye nɔvinyɔnuwo le hamea me la ŋu, akpe ɖe ame siwo dzudzɔ gbeadzidede ŋu, awɔ Biblia nusɔsrɔ̃ geɖe wu, eye akeke eƒe subɔsubɔdɔa ɖe enu.—w18.09, axa 8-11.\nNu kawoe le míaƒe Dɔwɔnu Siwo Míetsɔ Fiaa Nui la me?\nKadodogbalẽviwo kple amekpegbalẽviwo. Trakt vovovo enyi siwo ŋu wotrɔ asi le nyuie kpakple Gbetakpɔxɔ kple Nyɔ! magazinewo. Agbalẽ gbadza ʋɛ aɖewo kple agbalẽ eve siwo koŋ míetsɔ srɔ̃a nu kple amewo, kpakple video vevi ene siwo dometɔ ɖekae nye, Nu Ka Tae Wònyo Be Nàsrɔ̃ Biblia? hã le dɔwɔnuawo dome.—w18.10, axa 16.\nAleke Kristotɔ awɔ ‘aƒle nyateƒe’ abe ale si Lododowo 23:23 de dzi ƒoe ene?\nMíexea ga ɖe nyateƒea ta o. Ke hã, ebia ɣeyiɣi kple kutrikuku be wòasu mía si.—w18.11, axa 4.\nNu kae míate ŋu asrɔ̃ tso ale si Hosea wɔ nu ɖe srɔ̃a, Gomer, ŋui la me?\nGomer wɔ ahasi enuenu, gake Hosea tsɔe kee eye wòkpɔtɔ nye srɔ̃a. Ne Kristotɔ aɖe srɔ̃ ƒo eɖokui ɖe gbɔdɔdɔ manɔsenu ƒe nuwɔna me la, srɔ̃tɔ maɖifɔ la ate ŋu atiae be yeatsɔe akee. Ne srɔ̃tɔ maɖifɔ la gadze dɔdɔ kple srɔ̃a gɔme la, esia ate fli ɖe gome si le esi le Ŋɔŋlɔawo nu be wòagbe srɔ̃a la me.—w18.12, axa 13.\n“Míado Go Le Paradiso Me!”\nDe Bubu “Nu Si Mawu Bla Ðekae La” Ŋu\n“Yehowa Wɔ Nyui” Na Mí\nSɔhɛwo, Mia Wɔla Di Be Miakpɔ Dzidzɔ\nSɔhɛwo, Miate Ŋu Akpɔ Dzidzedze Le Agbe Me\n“Ame Dzɔdzɔe Akpɔ Dzidzɔ Ðe Yehowa Ŋu”\nGbetakpɔxɔ Kple Nyɔ! Siwo Do Le Ƒe 2018 Me Ƒe Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2018\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2018\nGBETAKPƆXƆ—TATA SI MÍESRƆ̃NA December 2018


Yeremiya 2 | Biblia Le Internet Dzi | Xexe Yeye Gɔmeɖeɖe\nIsrael gblẽ Yehowa ɖi hesubɔ mawu bubuwo (1-37)\nIsrael le abe wainka gbegblẽwo ƒe alɔ ene (21)\nƲu le eƒe awuwo me (34)\n2 Yehowa ƒe gbe va nam be: 2 “Yi ɖaɖe gbeƒã ɖe Yerusalem ƒe to me be, ‘Ale Yehowa gblɔe nye esi: “Meɖo ŋku wò ɖetugbuime nuteƒewɔwɔ,*+Lɔlɔ̃ si nɔ asiwò esime wodo ɖeɖe ŋugbe na wò,+Ale si nèdze yonyeme le gbea dzi,Le anyigba si dzi womeƒã nu ɖo o la dzi.+ 3 Israel nɔ kɔkɔe na Yehowa,+ eƒe agblemenuku gbãtɔ wònye.”’ ‘Ame siwo katã ɖui la ɖia fɔ. Gbegblẽ vaa wo dzi,’ Yehowa ye gblɔe.”+ 4 Oo, Yakob ƒe aƒe,Kple mi Israel ƒe aƒe la ƒe ƒomeawo, mise Yehowa ƒe nya. 5 Ale Yehowa gblɔe nye esi: “Vodada kae mia fofowo kpɔ le ŋunye+Hafi wote ɖe aga sãa le ŋunye,Eye wodze legba dzodzrowo+ yome, ale be woawo ŋutɔwo hã wozu nu dzodzrowo?+ 6 Womebia be, ‘Afi kae Yehowa,Ame si kplɔ mí tso Egipte-nyigba dzi,+Ame si kplɔ mí to gbea dzi,To anyigba si nye gbegbe,+ si dzi ʋewo le la dzi,To kuɖiɖinyigba+ kple anyigba si do blukɔ tsiɖitsiɖi dzi,To anyigba si dzi ame aɖeke metona o,Kple anyigba si dzi amegbetɔ aɖeke mele o la le?’ hã o. 7 Mlɔeba mekplɔ mi va anyigba si dzi atikutsetsebɔ le la dzi,Ne miaɖu eƒe kutsetse kple edzi nu nyuiwo.+ Ke mieva gblẽ kɔ ɖo na nye anyigba la;Eye miedo ŋunyɔ nye domenyinu la.+ 8 Nunɔlawo mebia be, ‘Afi kae Yehowa le?’+ hã o. Ame siwo nye Sea fialawo hã menyam o,Lãkplɔviwo dze aglã ɖe ŋunye,+Nyagblɔɖilawo gɔ̃ hã gblɔ nya ɖi le Baal ƒe ŋkɔ me+Eye wodze mawu maɖinuwo yome. 9 Yehowa be, ‘Eya ta magahe nya kpli mi,+Eye mahee kple mia viwo ƒe viwo.’ 10 ‘Miyi Kitim+ ƒutanyigbawo* dzi miakpɔ. Ɛ̃, midɔ ame ɖe Kedar,+ ne mialé ŋku ɖe nuwo ŋu nyuie;Ne miakpɔ be nu sia tɔgbi dzɔ kpɔ hã. 11 Ðe dukɔ aɖe tsɔ eƒe mawuwo ɖɔli nu siwo menye mawu o kpɔa? Ke nye dukɔ ya tsɔ nye ŋutikɔkɔe ɖɔli nu si ŋu viɖe aɖeke mele o.+ 12 Mi dziƒowo, miaƒe nu neku le esia ta;Miadzo nyanyanya kple ŋɔdzi gã,’ Yehowa ye gblɔe, 13 ‘Elabena nye dukɔ wɔ nu baɖa ƒomevi eve: Wogblẽ nye, ame si nye agbetsivudo la ɖi,+Eye woɖe tsido* na wo ɖokui,Tsido siwo gɔme ŋɔ, siwo me tsi mate ŋu anɔ o.’ 14 ‘Subɔvie Israel nye loo alo kluvi si wodzi ɖe aƒe mee wònyea? Nu ka tae wotsɔe de asi woha? 15 Dzatatsuiwo* tea gbe ɖe eŋu;+Woɖea gbe. Wona eƒe anyigba la zu ŋɔdzinu. Wotɔ dzo eƒe duwo, ale be ame aɖeke megale wo me o. 16 Nof*+ kple Tahpanes+ viwo gɔ̃ hã aɖu nu le wò ta dzi. 17 Ðe menye wò ŋutɔe na nu sia dzɔ ɖe dziwò,Esi nègblẽ Yehowa wò Mawu la ɖi+Esime wònɔ kplɔwòm le mɔ la dzi oa? 18 Azɔ nu ka tae nèdi be yeadze Egipte mɔ,+Be nàyi aɖano Sihor* tsi? Nu ka tae nèdi be yeadze Asiria mɔ,+Be nàyi aɖano Tɔsisi* la me tsi? 19 Wò nu vɔ̃ɖi wɔwɔ neɖɔ wò ɖo,Eye wò nuteƒemawɔmawɔ negbe nya na wò. Eya ta nyae, eye nàkpɔ ale si wòvɔ̃ɖii kple ale si wòvenae,+Be nègblẽ Yehowa wò Mawu la ɖi;Mèvɔ̃m o,’+ Aƒetɔ Dziɖulagã, aʋakɔwo ƒe Yehowa ye gblɔe. 20 ‘Elabena meŋe wò kɔkuti la gbe aɖe gbe ke,+Eye metso wò kunyowuwo. Ke ègblɔ be, “Nyemasubɔ wò o,” Elabena èmlɔ anyi dra ɖe togbɛ kɔkɔwo katã+Kple ati damawo katã te hele gbolo wɔm.+ 21 Medo wò abe wainka dzĩ nyuitɔ,+ si nye wainka vavãtɔ ene;Eya ta aleke wɔ nètrɔ zu wainka gbegblẽwo ƒe alɔ le ŋkunyeme?’+ 22 ‘Ne èle tsi* kple adzalẽ gbogbo aɖe hã la,Wò vodada anye ɖi kokoko le ŋkunyeme,’+ Aƒetɔ Dziɖulagã Yehowa ye gblɔe. 23 Aleke wɔ nàgblɔ be, ‘Nyemegblẽ kɔ ɖo na ɖokuinye o. Nyemedze Baalwo yome o’? Kpɔ wò mɔ le bali la me ɖa. Lé ŋku ɖe nu si nèwɔ la ŋu. Èle abe kposɔnɔ ɖiduSi le du sim tso afii yi afi mɛ le eƒe mɔ dzi ene. 24 Èle abe gbetedzi si gbegbenɔnɔ ma,Eye wòle ya ʋẽm se le eƒe fieŋufieŋu me ene.* Ne eƒe asiyɔɣi ɖo la, ame kae ate ŋu axe mɔ nɛ? Atsu siwo katã le eyome tim la makplɔe ɖo ɖeɖi nate wo ŋu o. Ne eƒe asiyɔɣi* ɖo ko la, woakpɔe. 25 Kpɔ wò afɔ dzi, be wòagatsi ƒeƒle o,Kple wò ve me dzi, be tsikɔ nagawui o. Gake èɖo eŋu be, ‘Dzodzroe!+ Kpao! Melɔ̃ dutatɔwo,*+Woawo yomee madze.’+ 26 Ale si ŋu kpea fiafi ne asi tui la,Nenemae ŋukpe lé Israel ƒe aƒe la,Woawo ŋutɔwo, woƒe fiawo kple woƒe amegãwo,Woƒe nunɔlawo kple woƒe nyagblɔɖilawo siaa.+ 27 Wogblɔna na ati be, ‘Wòe nye fofonye,’+ Eye na kpe be, ‘Wòe dzim.’ Ke wotrɔ ʋume dem, eye menye ŋkume o.+ Eye ne woɖo xaxa me la, woagblɔ be,‘Tso nàxɔ na mí!’+ 28 Azɔ afi kae wò mawu siwo nèwɔ na ɖokuiwò la le?+ Ne woate ŋu axɔ na wò le wò xaxaɣi la, ekema na woatso,Elabena Yuda, ale si wò duwo sɔ gbɔe la, nenemae wò mawuwo hã sɔ gbɔe.+ 29 Yehowa be: ‘Nu ka ŋuti miele dzre hem kplim? Nu ka ŋuti mi katã miedze aglã ɖe ŋunye?’+ 30 Meƒo mia viwo dzodzro.+ Wodo toku amehehe.+Miaƒe yi ɖu miaƒe nyagblɔɖilawo,+Abe dzata nuvuvula ene. 31 Oo dzidzime, milé ŋku ɖe Yehowa ƒe nya ŋu. Ðe mezu gbegbe na Israel looAlo anyigba doblukɔ tsiɖitsiɖia? Nu ka tae nye dukɔ sia gblɔ be, ‘Míetsana faa. Míagatrɔ ava gbɔwò azɔ o’?+ 32 Ðe ɖetugbui leaƒe aŋlɔ eƒe atsyɔ̃ɖonuwo be,Eye ŋugbetɔ aŋlɔ eƒe akɔtablanu* bea? Ke nye dukɔ ya ŋlɔm be, ŋkekeawo mele xexlẽ me o.+ 33 Oo nyɔnu, aleke nèbi ɖe ahiãdidi me ale! Èbi ɖe nu baɖa wɔwɔ me.+ 34 Wokpɔ ame* maɖifɔ dahewo ƒe ʋu le wò awuwo ŋu,+Togbɔ be nyemekpɔ wo wonɔ fi fim o hã;Ʋu xɔ wò awuwo katã me keŋ.+ 35 Ke ègblɔ be, ‘Nyemeɖi fɔ o. Eƒe dziku nu fa ɖe ŋunye.’ Fifia madrɔ̃ ʋɔnu wòElabena ègblɔ be, ‘Nyemewɔ nu vɔ̃ o.’ 36 Nu ka tae nèbua ale si nètrɔa wò mɔwoe la nu tsɛe? Ŋu akpe wò ɖe Egipte hã ŋu,+Abe ale si ŋu kpe wò ɖe Asiria ŋui ene.+ 37 Esia hã ta àkpla asi ta hafi adzo,+Elabena Yehowa gbe ame siwo ŋu nèle dzi ɖom ɖo la,Womana nu nadze edzi na wò o.”\n^ Alo, “dɔmenyonyo.”\n^ Alo, “ƒukpowo.”\n^ Alo, “woɖe tsido ɖe kpeto me.”\n^ Alo, “dzatatsui tokɔdzawo.”\n^ Efia, Nil-tɔsisia ƒe alɔdze.\n^ Alo, “aɖitsi.”\n^ Alo, “le eƒe luʋɔ ƒe fieŋufieŋu me ene.”\n^ Egɔmeɖeɖe tẽe, “eƒe dzinu.”\n^ Alo, “dutamawuwo.”\n^ Alo, “ŋugbetɔ ƒe alidziblanu.”


Mawu ƒe nunana si nye tafe lae wɔe be míate ŋu ava nɔ agbe mavɔ, eye eyae nye nunana nyuitɔ kekeake\nNu Kae Nye Nunana Nyuitɔ Kekeake\n“Nunana nyuiwo katã kple nunana blibowo katã tso dziƒo, tso kekeliwo Fofo la gbɔ.” (Yakobo 1:17) Mawunyakpukpui sia le nu ƒom tso mía Fofo, Yehowa Mawu, si le dziƒo la ƒe dɔmenyonyo ŋu. Ke hã, le nunana gbogbo siwo Mawu na amegbetɔwo dome la, wo dometɔ aɖe ƒo ɖe sia ɖe ta. Eyae nye ka? Edze le Yesu ƒe nya si ame geɖe nya si dze le Yohanes 3:16. Afi ma gblɔ be: “Elabena Mawu lɔ̃ xexea ale gbegbe be wòtsɔ eƒe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.”\nMawu ƒe Tenuvi si wòtsɔ na lae nye nunana gãtɔ kekeake si wona mía dometɔ ɖe sia ɖe kpɔ, ale be míato edzi avo tso nu vɔ̃, tsitsi kple ku ƒe kluvi siwo míenye la me. (Psalmo 51:5; Yohanes 8:34) Aleke kee míeɖadze agbagbae o, mía dometɔ aɖeke mate ŋu awɔ naneke ado le kluvi ƒe nɔnɔme sia me o. Gake le lɔlɔ̃ gã si le Mawu si ta la, ena nu si awɔe be míavo tso kluvinyenye sia me. Esi Yehowa Mawu tsɔ eƒe Tenuvi si nye Yesu Kristo na wònye tafe ta la, ena mɔnukpɔkpɔ amegbetɔwo be woate ŋu ava nɔ agbe tegbee. Gake nu ka tututue nye tafea? Nu ka tae wòva hiã? Eye mɔ ka nue wòaɖe vi na mí le?\nTafe nye fe si woxe ɖe nane si bu la ta, alo fe si woxe be woana ablɔɖe ame aɖe tso kluvinyenye me. Biblia gblɔ be esi wowɔ mía dzila gbãtɔ Adam kple Xawa la, nu vɔ̃ menɔ wo ŋu o, eye mɔkpɔkpɔ nɔ wo kple vi siwo woava dzi la si be woanɔ agbe tegbee le paradiso me le anyigba dzi. (1 Mose 1:26-28) Nublanuitɔe la, esi wogbe toɖoɖo Mawu ta la, wozu nu vɔ̃ mewo eye mɔkpɔkpɔ sia bu ɖe wo. Nu kae va do tso eme? Biblia ɖo eŋu be: “To ame ɖeka dzi nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) Agbe deblibo domee wòle be Adam ƒe dzidzimeviwo nanyi hafi, gake nu vɔ̃ kple emetsonu si nye ku ƒe dome boŋue viawo nyi.\nEle be tafe si woaxe ɖe nane ta la nasɔ kple nu si bu la pɛpɛpɛ. Esi Adam ɖoe koŋ gbe toɖoɖo Mawu la, ewɔ nu vɔ̃, eye nu si do tso emee nye be Adam magate ŋu anɔ agbe tegbee o. Le Biblia ƒe nya nu la, esia na Adam ƒe dzidzimeviwo va zu nu vɔ̃ kple ku ƒe kluviwo. Eya ta eva hiã be woatsɔ ame deblibo Yesu ƒe agbe asa vɔe be wòanɔ bɔbɔe be woaɖe amegbetɔwo tso nɔnɔme sia me. (Romatɔwo 5:19; Efesotɔwo 1:7) Esi lɔlɔ̃ ʋã Mawu wòxe tafe sia ta la, eʋu mɔ na amegbetɔwo be woate ŋu ava nɔ agbe tegbee le paradiso me le anyigba dzi, nu siae Adam kple Xawa bu.—Nyaɖeɖefia 21:3-5.\nLe nu si tafea te ŋu wɔ ta la, ɖikeke mele eme o be Mawu ƒe nunana sia si na be míate ŋu ava nɔ agbe mavɔ la, ye nye nunana gãtɔ kekeake. Abe ale si míedzro eme le nyati si do ŋgɔ me ene la, nanewoe nana nunana aɖe nɔa etɔxɛ. Eya ta mina míade ŋugble le ale si tafea ɖo nu mawo gbɔ le mɔ ɖedzesiwo nu la ŋu, eye esia awɔe be míakpɔ ŋudzedze ɖe ale si tafea nye ‘nunana bliboe’ la ŋu wu.\nEkpɔa míaƒe didiwo gbɔ. Didi sesẽ aɖe le amegbetɔwo me be yewoanɔ agbe ɖaa. (Nyagblɔla 3:11) Togbɔ be míawo ŋutɔwo míate ŋu ana didi sia nava eme o hã la, tafea na wòle bɔbɔe be wòate ŋu ava eme. Biblia gblɔ be: “Elabena nu vɔ̃ ƒe fetue nye ku, ke Mawu ƒe nunanae nye agbe mavɔ to Kristo Yesu mía Aƒetɔ la dzi.”—Romatɔwo 6:23.\nEkpɔa míaƒe hiahiãwo gbɔ. Amegbetɔwo mate ŋu axe tafea o. Biblia gblɔ be: “Fexexe ɖe woƒe agbe ta xɔ asi ale gbegbe be, womate ŋui akpɔ gbeɖe o.” (Psalmo 49:8) Eya ta míehiã Mawu ƒe kpekpeɖeŋu be míavo tso nu vɔ̃ kple ku si me. Gake Mawu to “tafe si Kristo Yesu xe la dzi na ablɔɖe” mí, eye esia nye nu si tututu míehiã.—Romatɔwo 3:23, 24.\nEva ɖe ɣeyiɣi dzi. Biblia gblɔ na mí be: “Esime míeganye nu vɔ̃ wɔlawo la, Kristo ku ɖe mía ta.” (Romatɔwo 5:8) Esi wònye wona tafea “esime míeganye nu vɔ̃ wɔlawo” ta la, tafea ɖe ale si gbegbe Mawu lɔ̃ míi la fia. Eye ena míele mɔ kpɔm na nu nyui geɖewo togbɔ be ele be míado dzi akpe nu vɔ̃ me tsonuwo ƒe fu hã.\nNunana si ŋu ɖokuitɔdidi ƒe susu aɖeke mekpe ɖo o. Biblia gblɔ nu si ʋã Mawu wòtsɔ Via na abe tafe ene be: “Esia me woɖe Mawu ƒe lɔlɔ̃ ɖe go fia le le mía me, be Mawu dɔ eƒe Tenuvi la ɖo ɖe xexea me, be míakpɔ agbe to eya amea dzi. Esia me lɔlɔ̃ la le, menye be míawo míelɔ̃ Mawu o, ke boŋ be eya lɔ̃ mí, eye wòdɔ Via be wòanye avulévɔsa ɖe míaƒe nu vɔ̃wo ta.”—1 Yohanes 4:9, 10.\nNu kae nàwɔ atsɔ aɖee afia be yekpɔ ŋudzedze ɖe nunana gãtɔ kekeake sia ŋu? Ðo ŋku edzi be Yesu ƒe nya siwo le Yohanes 3:16 gblɔ be ame siwo “xɔa edzi sena” la akpɔ ɖeɖe. Le Biblia ƒe nya nu la, xɔse nye “dziɖoɖo ɖe nu si wole mɔ kpɔm na la ŋu kakaɖedzitɔe.” (Hebritɔwo 11:1) Hafi kakaɖedzi sia nasu mía si la, ele be míadze si Mawu nyuie wu. Le esia ta, míele dzi dem ƒo na wò be nàdi ɣeyiɣi asrɔ̃ nu tso Yehowa Mawu, Ame si na ‘nunana blibo’ sia mí la ŋu, eye anyo hã be nàsrɔ̃ nu si nàwɔ be agbe mavɔ nɔnɔ si Yesu ƒe tafevɔsa ʋu ɖi na mí la nasu asiwò.\nÀte ŋu asrɔ̃ nu tso nu si Biblia gblɔ tso nya siawo ŋu la ŋu le Internet dzi le www.jw.org/ee. Adzɔ dzi na Yehowa Ðasefowo be yewoakpe ɖe ŋuwò. Míeka ɖe edzi be ne èyi edzi le nu srɔ̃m tso nunana gãtɔ kekeake sia kple vi si wòaɖe na wò ŋu la, aʋã wò nàgblɔ be: “Meda akpe na Mawu to Yesu Kristo, mía Aƒetɔ la dzi!”—Romatɔwo 7:25.


Hebritɔwo 1 | Biblia Le Internet Dzi | Xexe Yeye Gɔmeɖeɖe (1984)\n1 Mawu, ame si ƒo nu zi geɖe na mía tɔgbuiwo le blema to nyagblɔɖilawo dzi le mɔ vovovowo nu la, 2 ƒo nu na mí le ŋkeke siawo ƒe nuwuwu to Vi aɖe, si wòɖo nuwo katã ƒe domenyila, eye wòto eyama dzi wɔ nuɖoanyiawo, la dzi. 3 Eyae nye eƒe ŋutikɔkɔe ƒe ɖeɖe fia kple eƒe amenyenye ƒe nɔnɔme ŋutɔŋutɔ, eye wòléa nuwo katã ɖe te to eƒe nya ƒe ŋusẽ dzi; eye esi wòkɔ mía ŋu tso míaƒe nu vɔ̃wo me vɔ la, ebɔbɔ nɔ anyi ɖe Bubutɔ Gã la ƒe nuɖusi me le nɔƒe kɔkɔwo. 4 Ale wòva zu gã wu mawudɔlawo, elabena enyi ŋkɔ si nyo wu wo tɔ sãsãsã la dome. 5 Le kpɔɖeŋu me, mawudɔlawo dometɔ kae wògblɔ na kpɔ be: “Vinyee nènye; egbe la, nye la mezu fofowò”? Eye be: “Nye ŋutɔ mazu fofoa, eye eya hã azu vinye”? 6 Gake egblɔ le ɣeyiɣi si me wòagakplɔ eƒe Ŋgɔgbevi la ava anyigba dzi ŋu be: “Mawu ƒe dɔlawo katã nabɔbɔ nɛ.” 7 Egblɔ le mawudɔlawo hã ŋu be: “Eye wòwɔ eƒe dɔlawo gbɔgbɔwo kple eƒe dutoƒo subɔlawo dzo ƒe aɖe.” 8 Gake egblɔ le Via ya ŋu be: “Mawue nye wò fiazikpui tso mavɔ me yi mavɔ me, eye wò fiaɖuƒe ƒe fiatikplɔ nye nu dzɔdzɔe wɔwɔ ƒe fiatikplɔ. 9 Èlɔ̃ dzɔdzɔenyenye, eye nèlé fu sedzimawɔmawɔ. Esia tae Mawu, wò Mawu, si dzidzɔmi na wò wu hatiwòwo.” 10 Eye wògagblɔ be: “Oo, Aƒetɔ, wòe ɖo anyigba gɔme anyi le gɔmedzedzea me, eye dziƒowo nye wò asinudɔwɔwɔwo. 11 Wo nu ayi, gake wò ya ayi edzi anɔ anyi ɖaa; eye wo katã woatsi ado xoxo abe awudziwui ene, 12 eye àŋlɔ wo abe awu ene, abe awudziwui ene; eye woaɖɔ li wo, gake wò ya nenema ko nèle, eye wò ƒewo mavɔ gbeɖe o.” 13 Gake mawudɔlawo dometɔ ka ŋue wògblɔ le kpɔ be: “Bɔbɔ nɔ anyi ɖe nye nuɖusi me, va se ɖe esime matsɔ wò futɔwo awɔ wò afɔɖodzinu”? 14 Alo menye gbɔgbɔwoe wo katã wonye hena dutoƒo subɔsubɔdɔ wɔwɔ, eye wodɔa wo ɖa be woawɔ subɔsubɔdɔ na ame siwo anyi ɖeɖekpɔkpɔ dome oa?


Lé Ŋku Ðe Wò Hadedewo Ŋu Le Ŋkeke Mamlɛ Siawo Me | Nusɔsrɔ̃\n“Hadede vɔ̃wo gblẽa nɔnɔme nyuiwo.”—1 KORINTOTƆWO 15:33.\nHADZIDZI: 73, 119\nAleke hadede vɔ̃ gblẽ nu le Israel-viwo ŋui?\nNu ka tae wòle be Yehowa subɔlawo naɖe srɔ̃ “le Aƒetɔ la me ko”?\nAme kawoe wòle be míade ha kplii?\n1. Ɣeyiɣi kawo mee míele fifia?\nMÍELE ‘ɣeyiɣi sesẽ siwo me nɔnɔ sesẽ’ ŋutɔ me. Tso esime “ŋkeke mamlɛawo” dze egɔme le ƒe 1914 me la, xexea gblẽ ɖe edzi wu tsã. (2 Timoteo 3:1-5) Eye míeka ɖe edzi be gbegblẽm ko nuwo anɔ ɖe edzi le xexea me, elabena Biblia gblɔe ɖi be “ame vɔ̃ɖiwo kple ameblelawo anɔ vɔɖivɔ̃ɖim ɖe edzi.”—2 Timoteo 3:13.\n2. Nu kawoe ame geɖe tsɔ ɖea modzakae egbea? (Kpɔ nɔnɔmetata si le nyati sia ƒe gɔmedzedze.)\n2 Egbea ŋutasẽnuwo, agbe gbegblẽ nɔnɔ, afakaka, dzosasa alo kadodo kple gbɔgbɔ vɔ̃wo ƒe nuwɔnawo kpɔkpɔ alo wo wɔwɔe ame geɖe tsɔ ɖea modzakae. Le kpɔɖeŋu me, ŋutasesẽ kple gbɔdɔdɔ manɔsenu bɔ ɖe Internet, television dzi wɔnawo, sinimawo kple agbalẽwo me, eye wonana wòdzena abe ɖe naneke megblẽ le nu mawo ŋu o ene. Egbea woda asi ɖe nuwɔna siwo tɔa ŋku alo nyɔa ŋu na amewo tsã la dzi, eye se ɖe mɔ ɖe wo ŋu le teƒe aɖewo gɔ̃ hã. Gake esia mefia be Yehowa da asi ɖe nu siawo dzi o.—Xlẽ Romatɔwo 1:28-32.\n3. Aleke ame geɖe bua ame siwo nɔa agbe ɖe Mawu ƒe nudidiwo nui?\n3 Ame siwo nɔ anyi le ƒe alafa gbãtɔ me hã kpɔa ŋutasesẽ kple agbe gbegblẽ nɔnɔ nuwɔnawo tsɔ ɖea modzakae. Gake Yesu yomedzelawo ya to vovo, elabena wonɔa agbe ɖe Mawu ƒe nudidiwo nu. Esia ‘wɔ nuku’ na wo ŋɔlimetɔwo. Eya ta nu kae wowɔ ɖe wo ŋu? Wogblɔ nya manyomanyowo tso Kristotɔwo ŋu eye woti wo yome. (1 Petro 4:4) Egbea hã ame geɖe susunɛ be ame siwo nɔa agbe ɖe Mawu ƒe nudidiwo nu la ƒe ŋku meʋu o. Le nyateƒe me la, Biblia na míenya be “woati” ame siwo srɔ̃a Kristo Yesu ƒe kpɔɖeŋu la “hã yome.”—2 Timoteo 3:12.\n“HADEDE VƆ̃WO GBLẼA NƆNƆME NYUIWO”\n4. Nu ka tae mele be míalɔ̃ xexe sia o?\n4 Ne míedi be míawɔ Mawu ƒe lɔlɔ̃nu la, ke mele be míalɔ̃ “xexea alo nu siwo le xexea me la o.” (Xlẽ 1 Yohanes 2:15, 16.) Satana, si nye “nuɖoanyi sia ƒe mawu,” ye le ŋusẽ kpɔm ɖe xexea dzi. Etoa subɔsubɔhawo, dziɖuɖuwo, asitsahabɔbɔwo kple nyakakamɔnuwo dzi blea amewo. (2 Korintotɔwo 4:4; 1 Yohanes 5:19) Esi míedi be xexea nakpɔ ŋusẽ aɖeke ɖe mía dzi o ta la, ele be míatsri hadede vɔ̃wo. Biblia xlɔ̃ nu mí eme kɔ be: “Migana woaflu mi o. Hadede vɔ̃wo gblẽa nɔnɔme nyuiwo.”—1 Korintotɔwo 15:33.\n5, 6. Ame kawoe mele be míade ha kplii o, eye nu ka tae?\n5 Esi míedi be mía kple Yehowa dome nanɔ nyuie ta la, míedea ha kple ame siwo wɔa nu gbegblẽwo o. Nenema kee míedea ha kple ame siwo gblɔna be Yehowa subɔlawoe yewonye gake gbea toɖoɖo eyama la hã o. Ne ame siawo wɔ nu vɔ̃ gãwo hegbe dzimetɔtrɔ la, míedzudzɔa hadede kpli wo.—Romatɔwo 16:17, 18.\n6 Amegbetɔwo dina be yewoawɔ nu siwo adze yewo xɔlɔ̃wo ŋu, ale be woalɔ̃ yewo. Eya ta ne míedea ha kple ame siwo mewɔa Mawu ƒe lɔlɔ̃nu o la, míava srɔ̃ woƒe nuwɔnawo. Le kpɔɖeŋu me, ne míedzea xɔlɔ̃ ame siwo ƒoa wo ɖokui ɖe gbɔdɔdɔ manɔsenu me la, míava nɔ abe woawo ke ene. Esia dzɔ ɖe mía nɔvi aɖewo dzi. Eye woɖe wo dometɔ siwo metrɔ dzi me o la le hamea me. (1 Korintotɔwo 5:11-13) Ne wogbe dzimetɔtrɔ kokoko la, woƒe nɔnɔmea anɔ ko abe esi ŋu Petro ƒo nu tsoe ene.—Xlẽ 2 Petro 2:20-22.\n7. Ame kawoe wòle be nàtia woanye xɔ̃wòwo?\n7 Togbɔ be míedi be míawɔ nu ɖe amewo katã ŋu nyuie hã la, mele be míadze xɔlɔ̃ ame siwo meɖoa to Mawu o. Ne ame aɖe menye Yehowa subɔla xɔnyɔnyrɔ wɔnuteƒe o la, mele be Yehowa Ðasefo nanɔ srɔ̃ɖeŋugbedodo me kplii o. Ne míaƒe nu dze Mawu ŋu la, enyo sãsãsã wu be míaƒe nu nadze ame siwo melɔ̃ eyama o la ŋu. Ame siwo wɔa Mawu ƒe lɔlɔ̃nu koe wòle be míadze xɔlɔ̃e. Yesu gblɔ be: “Ame sia ame si wɔa Mawu ƒe lɔlɔ̃nu la, eyae nye nɔvinyeŋutsu kple nɔvinyenyɔnu kpakple danye.”—Marko 3:35.\nNe míaƒe nu dze Yehowa ŋu la, enyo sãsãsã wu be míaƒe nu nadze ame siwo melɔ̃ eyama o la ŋu\n8. Aleke hadede vɔ̃ gblẽ nu le blema Israel dukɔa ŋu?\n8 Hadede vɔ̃wo gblẽa nu le ame ŋu ŋutɔ. Le kpɔɖeŋu me, bu nu si dzɔ ɖe Israel-viwo dzi ŋu kpɔ. Hafi woaɖo Ŋugbedodonyigbaa dzi la, Yehowa xlɔ̃ nu wo le ame siwo le anyigba si dzi yim wole dzi la ŋu. Egblɔ na wo be: “Mègade ta agu na woƒe mawuwo alo asubɔ wo o, eye mègasrɔ̃ woƒe nuwɔnawo o. Ke boŋ nàgblẽ wo, eye nàkaka woƒe trɔ̃sɔtiwo. Misubɔ Yehowa mia Mawu la.” (2 Mose 23:24, 25) Gake Israel-vi geɖe do toku Mawu ƒe mɔfiamewo eye womewɔ nuteƒe nɛ o. (Psalmo 106:35-39) Nu kae do tso eme? Emegbe Yehowa gbe Israel dukɔa eye wòtia Kristo hamea ɖe wo teƒe be woanye yeƒe amewo.—Mateo 23:38; Dɔwɔwɔwo 2:1-4.\nKPƆ NYUIE LE NU SIWO NÈKPƆNA ALO XLẼNA LA ŊU\n9. Nu ka tae xexe sia ƒe nyakakamɔnuwo ate ŋu anye afɔku na mí?\n9 Nu geɖe siwo le xexe sia ƒe nyakakamɔnuwo me, abe television dzi wɔnawo, Internet kple agbalẽwo me ene la ate ŋu agblẽ nu le ƒomedodo si le mía kple Yehowa dome ŋu. Menye ɖe xexea trɔ asi le nu siawo ŋu be woakpe ɖe Kristotɔwo ŋu be woaxɔ Yehowa kple eƒe ŋugbedodowo dzi ase o. Ðe wotrɔ asi le wo ŋu be amewo naɖo ŋu ɖe Satana ƒe xexe vɔ̃ɖia ŋu boŋ. Eya ta ele be míatsri nu sia nu si ate ŋu aƒã “xexea me nudzodzrowo” ɖe mía me la sese, ekpɔkpɔ alo exexlẽ.—Tito 2:12.\n10. Nu kae adzɔ ɖe xexe sia ƒe nyakakamɔnuwo dzi kpuie?\n10 Eteƒe madidi o, woatsrɔ̃ Satana ƒe xexea kple eƒe nyakakamɔnuwo keŋkeŋ. Biblia gblɔ be: “Xexea kple eƒe nudzodzrowo nu va yina, ke ame si wɔa Mawu ƒe lɔlɔ̃nu la nɔa anyi yi ɖe mavɔmavɔ me.” (1 Yohanes 2:17) Hakpalaa hã gblɔ be: “Woatsrɔ̃ ame vlowo.” Eye wògblɔ kpee be: “Ke ame fafawo anyi anyigba la dome, eye dzi adzɔ wo geɖe ɖe ŋutifafa gbogbo la ŋuti.” Hena ɣeyiɣi didi ka? Hakpalaa gblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:9, 11, 29.\n11. Aleke Mawu le kpekpem ɖe mía ŋu be míayi edzi awɔ nuteƒe na ye?\n11 To vovo na Satana ƒe xexea la, Yehowa ƒe habɔbɔa le kpekpem ɖe mía ŋu be míanɔ agbe le mɔ si akplɔ mí ayi agbe mavɔ me la nu. Yesu gblɔ le gbedodoɖa na Yehowa me be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Yehowa to eƒe habɔbɔa dzi le nu sia nu si míehiã be míanya ye nyuie la nam mí. Le kpɔɖeŋu me, wotaa magazinewo, agbalẽ gbadzawo kple agbalẽ gã gbogbo aɖewo na mí, eye wotrɔ asi le videowo kple míaƒe Internet dzi nyatakakadzraɖoƒea ŋu na mí be woakpe ɖe mía ŋu míayi edzi asubɔ Mawu nuteƒewɔwɔtɔe. Eƒe habɔbɔa gawɔ ɖoɖo ɖe kpekpe siwo míewɔna le hame siwo wu 110,000 me le xexea me godoo ŋu na mí. Nu siwo míesrɔ̃na le Biblia me le kpekpe siawo kple takpekpewo me la kpena ɖe mía ŋu míegaxɔa Yehowa kple eƒe ŋugbedodowo dzi se geɖe wu.—Hebritɔwo 10:24, 25.\nÐE SRƆ̃ “LE AƑETƆ LA ME KO”\n12. Biblia ƒe se si nye, ɖe srɔ̃ “le Aƒetɔ la me ko” la gɔme ɖe?\n12 Ele be Kristotɔ si di be yeaɖe srɔ̃ nakpɔ nyuie le ame si tɔgbi wòade ha kplii ŋu. Mawu ƒe Nya la xlɔ̃ nu mí be: “Miganɔ kɔkuti ɖeka te kple dzimaxɔsetɔwo o. Elabena hadede kae le dzɔdzɔenyenye kple sedzimawɔmawɔ dome? Alo ɖekawɔwɔ kae le kekeli kple viviti dome?” (2 Korintotɔwo 6:14) Biblia gblɔ na Mawu subɔlawo be woaɖe srɔ̃ “le Aƒetɔ la me ko,” si fia be, woaɖe ame si ɖe adzɔgbe hexɔ nyɔnyrɔ, eye wònɔa agbe ɖe Yehowa ƒe nudidiwo nu. (1 Korintotɔwo 7:39) Ne èɖe ame si lɔ̃ Yehowa la, ekema ame si akpe ɖe ŋuwò nàyi edzi awɔ nuteƒe na Mawu ye nye ema nèkpɔ.\nNe èɖe ame si lɔ̃ Yehowa la, ekema ame si akpe ɖe ŋuwò nàyi edzi awɔ nuteƒe na Mawu ye nye ema nèkpɔ\n13. Se kae Mawu de na Israel-viwo ku ɖe srɔ̃ɖeɖe ŋu?\n13 Yehowa nya nu si nyo na mí, eye se si wòde be míaɖe srɔ̃ “le Aƒetɔ la me ko” menye nu yeye o. Le kpɔɖeŋu me, de ŋugble le se si Yehowa de na Israel-viwo tso ame siwo mesubɔnɛ o ŋu kpɔ. Egblɔ na wo to Mose dzi be: “Mègana srɔ̃ɖekadodo aɖeke nanɔ wò kpli wo dome o. Mègatsɔ viwònyɔnuwo na wo viŋutsuwo o, eye mègaɖe wo vinyɔnuwo na viwòŋutsuwo hã o. Elabena woana viwòŋutsuwo natrɔ le yonyeme aɖasubɔ mawu bubuwo; ale be Yehowa ƒe dziku nafla ɖe ŋuwò, eye wòatsrɔ̃ wò kaba ŋutɔ.”—5 Mose 7:3, 4.\n14, 15. Nu kae dzɔ ɖe Salomo dzi le esi wòŋe aɖaba ƒu Yehowa ƒe sedede dzi ta?\n14 Esi Salomo zu Israel-fia teti ko la, edo gbe ɖa na Yehowa bia nunya, eye wòɖo eƒe gbedodoɖaa ŋu nɛ. Eya ta Salomo dze nunya eye wòkplɔ dukɔa nyuie ale be eƒe ŋkɔ de du. Le nyateƒe me la, Salomo ƒe nunya wɔ dɔ ɖe Seba-fianyɔnua dzi ale gbegbe be wògblɔ nɛ be: “Èƒo nya si wogblɔ le wò nunya kple wò kesinɔnuwo ŋu mese la ta sãsãsã.” (1 Fiawo 10:7) Gake nu si Salomo wɔ emegbe la na míekpɔ nu si ate ŋu adzɔ nenye be míeŋe aɖaba ƒu Mawu ƒe sedede dzi heva ɖe ame si mesubɔa Yehowa o.—Nyagblɔla 4:13.\n15 Togbɔ be Yehowa yra Salomo geɖe hã la, mewɔ ɖe Mawu ƒe sedede si me kɔ la dzi o. Salomo “lɔ̃ dutanyɔnu geɖewo,” ame siwo mesubɔa Yehowa o. Ale srɔ̃awo va le 700 eye eƒe ahiãwo le 300. Nu kae do tso eme? Esime Salomo tsi ku amegã la, “srɔ̃awo trɔ eƒe dzi wòdze mawu bubuwo yome, eye . . . Salomo wɔ nu si nye vɔ̃ le Yehowa ŋkume.” (1 Fiawo 11:1-6) Hadede vɔ̃ gblẽ nu le eŋu, eye meyi edzi wɔ nuteƒe na Yehowa o. Ne esia dzɔ ɖe Salomo dzi la, ke ate ŋu adzɔ ɖe míawo dzi bɔbɔe wu. Esia tae mele be wòava susu me na mí gbeɖe be míaɖe ame si mesubɔa Yehowa o!\n16. Aɖaŋu kae Biblia ɖo na ame siwo ɖe srɔ̃ xoxo hafi va zu Yehowa subɔlawo?\n16 Ke ne ame aɖe ɖe srɔ̃ xoxo hafi va zu Yehowa subɔla ya ɖe? Biblia gblɔ be: “Mi srɔ̃nyɔnuwo . . . mibɔbɔ mia ɖokui na mia srɔ̃wo, ale be ne srɔ̃ŋutsu aɖewo meɖoa to nya la o la, wo srɔ̃wo ƒe agbenɔnɔ nya aɖeke magblɔmagblɔe naɖe wo.” (1 Petro 3:1) Nya sia yi na srɔ̃ŋutsu siwo srɔ̃wo menye Yehowa subɔlawo o la hã. Mawu ƒe Nya la me kɔ: Ele be nànye srɔ̃ŋutsu alo srɔ̃nyɔnu nyui, ame si wɔna ɖe Mawu ƒe nudidiwo dzi pɛpɛpɛ le srɔ̃ɖeɖea me. Ekema ne srɔ̃wò kpɔ be nɔnɔme nyuiwo va su asiwò fifia la, eya hã adi be yeasubɔ Yehowa. Srɔ̃tɔ geɖewo kpɔ esia teƒe.\nDE HA KPLE AME SIWO LƆ̃ YEHOWA\n17, 18. Nu kae na Noa tsi agbe le Tsiɖɔɖɔa me, eye nu kae na ƒe alafa gbãtɔ me Kristotɔwo hã tsi agbe le Yerusalem tsrɔ̃ɣi?\n17 Hadede vɔ̃wo ate ŋu ana nàgbe toɖoɖo Yehowa, gake hadede nyuiwo akpe ɖe ŋuwò nàyi edzi awɔ nuteƒe nɛ. Noa ɖo kpɔɖeŋu nyui aɖe ɖi na mí. Enɔ agbe le ɣeyiɣi si me “amegbetɔ ƒe nu vɔ̃ɖi wɔwɔ do agbogbo” ɖe anyigba la dzi, eye eƒe “dzimesusuwo katã le vɔ̃wɔwɔ ko ŋu ɖaa.” (1 Mose 6:5) Amewo ƒe agbenɔnɔ gblẽ ale gbegbe be Yehowa ɖoe be yeatsrɔ̃ xexe vɔ̃ɖi ma. Gake Noa ya to vovo. Biblia gblɔ be enye “ame dzɔdzɔe” si “zɔ kple Mawu vavã la.”—1 Mose 6:7-9.\n18 Noa mede ha kple ame siwo melɔ̃ Yehowa o. Noa nye “dzɔdzɔenyenye ƒe gbeƒãɖela,” eye eya kple eƒe ƒomea do vevie nu kpa aɖakaʋua. (2 Petro 2:5) Noa kple srɔ̃a kpakple wo viŋutsu etɔ̃awo kple wo srɔ̃nyɔnuwo de ha kplikplikpli kple wo nɔewo. Woƒo wo ɖokuiwo ɖe nu siwo dze Mawu ŋu la wɔwɔ me, si na wotsi agbe le Tsiɖɔɖɔa me. Mí ame siwo katã le agbe egbea míenye woƒe dzidzimeviwo, eya ta ele be míada akpe be Noa kple eƒe ƒomea ɖo to Yehowa eye wotsri hadede vɔ̃wo. Nenema kee ƒe alafa gbãtɔ me Kristotɔwo hã mede ha kple ame siwo melɔ̃ Yehowa o. Woyi edzi ɖo to, eye wotsi agbe esime wotsrɔ̃ Yerusalem le ƒe 70 Kristotɔwo Ŋɔli.—Luka 21:20-22.\nHadede kple ame siwo lɔ̃ Yehowa akpe ɖe mía ŋu be míakpɔ ale si agbea ava nɔ le xexe yeyea me (Kpɔ memama 19)\n19. Nu kae akpe ɖe mía ŋu míayi edzi awɔ nuteƒe na Yehowa?\n19 Abe Noa kple eƒe ƒomea kpakple ƒe alafa gbãtɔ me Kristotɔwo ene la, míawo hã míetsria hadede kple ame siwo melɔ̃ Yehowa o. Mía nɔviŋutsu kple nɔvinyɔnu wɔnuteƒe miliɔn geɖewo li egbea siwo míate ŋu adze xɔlɔ̃e. Woawoe akpe ɖe mía ŋu míanɔ “tsitre sesĩe le xɔse la me” le ɣeyiɣi sesẽ siawo me. (1 Korintotɔwo 16:13; Lododowo 13:20) Wò ya kpɔ ale si gbegbe wò dzi adze emee ne ètsi agbe le xexe vɔ̃ɖi sia ƒe nuwuwu, eye nège ɖe Yehowa ƒe xexe yeyea me la ɖa! Ekema aleke gbegbe wòhiã vevie be míatsri hadede vɔ̃wo fifiae nye esi!\n“Hadede vɔ̃wo gblẽa nɔnɔme nyuiwo”: Efia be ne míedea ha kple ame siwo menɔa agbe ɖe Yehowa ƒe nudidiwo nu o la, woate ŋu ana míawɔ nu gbegblẽ. Eya ta míeɖea modzaka kpli wo, dzea xɔlɔ̃ wo, alo dina be míaɖe wo woazu mía srɔ̃ o. Eye ele be míatsri nu sia nu si ate ŋu ana míada le Mawu ƒe se dzi la kpɔkpɔ, exexlẽ alo esese


GBE BUBU Albanian Arabic Bengali Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Tshiluba Tsonga Turkish Twi Ukrainian Urdu Vietnamese Zulu\n• Akpa kae Germany Dziɖuɖu ƒe Dukplɔsetakpɔʋɔnudrɔ̃ƒe wɔ le aʋadziɖuɖu si subɔsubɔnyawo kpɔ le senyawo me?\nƲɔnudrɔ̃ƒea te fli ɖe nyametsotso gbegblẽ si ʋɔnudrɔ̃ƒe aɖe wɔ tsɔ tsi tre ɖe Yehowa Ðasefowo kple wo dede agbalẽ me le se nu ŋu me. Wogblɔ le nyametsotso si na woɖu aʋa dzi me be subɔsubɔblɔɖe ɖe mɔ na ame be wòate ŋu ‘awɔ eƒe subɔsubɔdzixɔsewo dzi’ wu nusiwo Dziɖuɖua bia.—8/15, axa 8.\n• Ɣeyiɣi didi kae Hiob ƒe fukpekpewo xɔ?\nHiob ƒe agbalẽa megblɔ be ekpe fu hena ƒe gbogbowo o. Hiob ƒe fukpekpea kple eƒe nuteƒewɔwɔ katã ate ŋu adzɔ le ɣleti ʋɛ aɖewo alo ɖewohĩ le ɣeyiɣi si made ƒe ɖeka o me.—8/15, axa 31.\n• Nukatae míate ŋu aka ɖe edzi be menye nyakpakpameme aɖe koe Abosam nye o?\nYesu Kristo nya be Abosam li ŋutɔŋutɔ. Amesi li ŋutɔŋutɔe te Yesu kpɔ, ke menye nuvɔ̃ ƒe nɔnɔme aɖe si nɔ eme lae o. (Mateo 4:1-11; Yohanes 8:44; 14:30)—9/1, axa 5-6.\n• Lododowo 10:15 gblɔ be: “Hotɔ ƒe kesinɔnuwo nye du sesẽ nɛ; ke hiãtɔ ƒe gbegblẽ enye eƒe ahedada.” Aleke nya sia nye nyateƒee?\nKesinɔnu ate ŋu akpɔ ame ta le nudzɔɖeamedzi aɖewo me le agbe me abe alesi ko du sesẽ me nɔnɔ kpɔa emenɔlawo ta vaseɖe afi aɖee ene. Ke ahedada ate ŋu ahe afɔku vɛ le nuɖiɖeame aɖewo me.—9/15, axa 24.\n• Gɔmesese ka nue “amewo de asi Yehowa ƒe ŋkɔyɔyɔ me” le Enos ƒe ŋkekeawo me? (Mose I, 4:26)\nWote Mawu ŋkɔ zazã tso ameƒomea ƒe ŋutinya ƒe gɔmedzedze ke; eyata nusi wɔm wonɔ le Enos ƒe ŋkekeawo me menye Yehowa ƒe ŋkɔa yɔyɔ le xɔse me o. Amewo anya tsɔ Yehowa ƒe ŋkɔ na wo ɖokui alo tsɔe na ame bubu siwo wòdze abe woawo dzie wotona subɔa Mawu ene.—9/15, axa 29.\n• Nukae nya “amehehe” fia abe alesi wozãe le Biblia mee ene?\nNya la mefia ŋlɔmiwɔwɔ alo ŋutasesẽ le mɔ aɖeke nu o. (Lododowo 4:13; 22:15) Nusi Helagbe me nya si wozã na “amehehe” fia koŋ enye nufiame, nusɔsrɔ̃, ɖɔɖɔɖo, kple ɣeaɖewoɣi tohehe sesẽ si woana le lɔlɔ̃ me. Mɔ vevi siwo dzi dzilawo ate ŋu ato asrɔ̃ Yehowa dometɔ ɖekae nye agbagbadzedze be woaʋu dzeɖoɖo ƒe mɔwo ɖi na wo viwo. (Hebritɔwo 12:7-10)—10/1, axa 8, 10.\n• Aleke egbegbe nyateƒe Kristotɔwo ɖenɛ fiana be Mawu ƒe dziɖuɖu ƒe akpa dzie yewole?\nLe Mawu ƒe Fiaɖuƒe taʋiʋli me la, Yehowa Ðasefowo mekpɔa gome le dunyahehe me alo daa megbe na aglãdzedze le dukɔ siwo me woɖo asi Ðasefoawo dzi le o. (Tito 3:1) Ke boŋ wodzea agbagba be yewoawɔ gbɔgbɔmedɔ si ŋu viɖe le, si sɔ kple nusi Yesu kple eƒe ƒe alafa gbãtɔ me nusrɔ̃lawo wɔ, eye wokua kutri be yewoakpe ɖe amewo ŋu be woasrɔ̃ Biblia ƒe agbenyuinɔnɔ siwo ŋu viɖe le abe nyateƒetoto, agbedzadzɛnɔnɔ, kple dɔnyuiwɔwɔ ene.—10/15, axa 6.\n• Aleke agbetsi le tsatsamee le Andes?\nYehowa Ðasefo siwo le afima le agbagba dzem be yewoatsɔ Biblia ƒe nyateƒewo ayi na amewo, le afima nɔlawo degbe eve siwo nye Quechua kple Aymara me kura gɔ̃ hã. Ðasefoawo yia amesiwo le tɔdomekpo siwo le Titicaca-ta la dzi, tsɔ kpe ɖe amesiwo le tɔdomekpo siwo wotsɔ aƒla wɔ siwo “hona ɖe tsia ŋgɔ” ŋu la gbɔ.—10/15, axa 8-10.\n• Nukae Mawu na mí be wòafia mɔ mí si woate ŋu atsɔ asɔ kple kɔmpiuta si fiaa mɔ yameʋuwoe?\nMawu tsɔ agbenyuinɔnɔ ƒe mɔfianu ƒe ŋutete, si nye agbenyuinɔnɔ ƒe seselelãme ememetɔ na amegbetɔwo. Esiae nye dzitsinya si le mía me wotsɔ dzi míi. (Romatɔwo 2:14, 15)—11/1, axa 3-4.\n• Nukata asixɔxɔ gã le Yesu ƒe ku ŋu?\nEsi ame deblibo Adam wɔ nuvɔ̃ la, ebu amegbetɔ ƒe agbe na eɖokui kple na eƒe dzidzimeviwo. (Romatɔwo 5:12) Yesu si nye ame deblibo tsɔ eƒe agbe sa vɔ, wònye tafe si ate ŋu ana amegbetɔ wɔnuteƒewo nakpɔ agbe mavɔ.—11/15, axa 5-6.\n• Amekawoe nye Skitetɔ siwo woyɔ le Kolosetɔwo 3:11?\nSkitetɔwo nye dukɔ tsatsala siwo ɖu Europa kple Asia dzi anɔ ƒe 700 va ɖo 300 D.M.Ŋ. Wonye sɔdola kple aʋawɔla bibiwo. Kolosetɔwo 3:11 mefia dukɔ aɖeke me tɔwo o, ke ame vɔ̃ɖi gblẽkuwo boŋ.—11/15, axa 24-5.\n• Nukatae míate ŋu agblɔ be Sikasededea nye nufiafia si ŋu wòle be míalé fɔ ɖo ɣesiaɣi?\nYuda kple Buddha subɔsubɔ kpakple Hela xexemenunya katã ɖea agbenyuinɔnɔ ŋuti se sia gɔme ɖe mɔ vovovowo nu. Gake nusi Yesu gblɔ le Todzimawunyaa me la nye xexeame katã ƒe nufiafia si kpɔa ŋusẽ ɖe amewo ƒe agbe dzi le afisiafi le ɣeyiɣi ɖesiaɖe me. (Mateo 7:12)—12/1, axa 3.\nw01 12/15 axa 30


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Ossetian Papiamento (Curaçao) Persian Polish Portuguese Rarotongan Romanian Samoan Setswana Shona Silozi Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Venda Vietnamese\nLE FIẼ aɖe me la, nuɖuɖudzraƒe tɔ aɖe le dzadzram ɖo be yeakpã ayi aƒeme. Kasia nyɔnu eve kple ɖevi aɖe ge ɖe nuɖuɖudzraƒea be yewoaƒle nuɖuɖu aɖe. Esi wònye be ɖeɖi te nuɖuɖudzraƒe tɔa ŋu ta la, egblɔ kloe be yekpã, ke hã, edzra nuɖuɖu si dim wole la na wo. Esime nyɔnu eveawo le nua ɖum hele dze ɖom la, ɖevia ya le du sim to teƒea katã hele akpɔnɔ kakam ɖe anyigba hele afɔ titim ɖe wo dzi. Le esi teƒe be ɖevia dada nagbe nya nɛ la, ɖeko wòle nu kom. Esi asisiawo ɖu nua vɔ dzo mlɔeba la, ele na nuɖuɖudzraƒe tɔa, si ŋu ɖeɖi te la be wòagadzra teƒea ɖo.\nAbe alesi ɖewohĩ nènyae ene la, nudzɔdzɔ ŋutɔŋutɔ sia fia be womele ɖeviwo hem nyuie le ƒome geɖe me o. Nu vovovowo gbɔe wòtso. Dzila aɖewo wɔa vi na wo viwo ɖea asi le wo ŋu wowɔa nusi wodi, hebuna be ele be ɖeviwo nanɔ ablɔɖe me le wo heɣi. Alo le esi dzilawo mekpɔa vovo o ta la, womete ŋu xɔa ɣeyiɣi ɖe wo viwo ŋu léa ŋku ɖe wo ŋu henaa hehe si wohiã la wo o. Dzila aɖewo sena le wo ɖokui me be yewo via ƒe sukudedee nye nu vevitɔ kekeake, eyata woɖea asi le ɖevia ŋu wòwɔa nusianu si wòlɔ̃ ne ɖevia nya dzea agbagba le suku nyuie si ana woaxɔe ɖe kɔledzi xɔŋkɔ aɖe me wòade suku ko.\nKe hã, ame aɖewo le gbɔgblɔm be ele be woawɔ tɔtrɔ le gɔmeɖose kple dzidzenu siwo nu dzilawo kple ame akpa gãtɔ nɔa agbe ɖo la ŋu. Wohea nya be ɖeviwo va le wo ɖokui ƒom ɖe nuvlowɔwɔ ƒomevi ɖesiaɖe me, eye ŋutasẽnuwɔwɔ le suku va le agbogbo dom ɖe edzi gbesiagbe. Esia tae titinasuku aɖe ƒe tatɔ si le Seoul, Republic of Korea, te gbe ɖe edzi be ɖeviwo hehe woatu nɔnɔme nyuiwo ɖoe wòle be wòanye nu vevitɔ kekeake. Egblɔ be: “Nɔnɔme nyuiwoe wòle be woatu ɖo gbã hafi sidzedze nakplɔe ɖo.”\nDzila geɖe siwo di be yewo vi nade kɔledzi eye agbe nadze edzi nɛ la doa toku nuxlɔ̃amenyawo. Ne dzilae nènye la ameka ƒomevie nèdi be ye vi nava nye? Ame tsitsi ɖota si ƒe agbe nyoa? Amesi bua ame bubuwo ŋu, trɔna ɖe nɔnɔmewo ŋu, henye amesi si mɔkpɔkpɔ lea? Nenye nenemae la ke taflatse dzro nyati si kplɔ esia ɖo la me.\nƉoe Ɖe Amewo Ɖoe Ɖe Amewo Kuxi Siwo Le Vihehe me Egbea\nw04 6/15 axa 3


GBE BUBU Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Kirghiz Korean Latvian Lithuanian Norwegian Polish Portuguese Romanian Russian Setswana Slovak Slovenian Spanish Swahili Swedish Thai Ukrainian Vietnamese\nABE ALESI TOSHIAKI NIWA GBLƆE ENE\nJapantɔ aɖe si nye yameʋukula tsã si wona hehee be wòaku ameɖokuitsrɔ̃yameʋu (kamikaze) aɖalɔ Amerikatɔwo ƒe aʋawɔtɔdziʋu le Xexemeʋa II mee gblɔ alesi wònɔ sesem le eɖokui me esi wònɔ eƒe kunugbe yiyi lalam.\nALESI woɖu Japan dzi vevie le Midway-ʋa la me le June 1942, na alesi wònɔ ŋusẽ kpɔm ɖe Pasifik-nutowo dzi nu tso zi ɖeka. Tso ɣemaɣi la, United States kple dukɔ siwo kpe ɖe eŋu nɔ aʋa ɖesiaɖe si wowɔ kple Japan la dzi ɖum eye wogbugbɔ xɔ anyigba siwo Japan xɔ va yi le esi.\nLe September 1943 me la, Japan dziɖuɖua ɖe gbeƒã be yunivɛsiti sukuvi siwo katã woɖe ɖa be woagawɔ aʋa o awɔ aʋa azɔ. Le December me esi mexɔ ƒe 20 la, mege ɖe ƒudzisrafo me le sukukpodzi. Ɣleti ɖeka megbe la, medze ƒudzisrafo kple yamesrafo ƒe hehexɔxɔ gɔme. Le December 1944 la, mesrɔ̃ bɔmbdayameʋu aɖe si woyɔna be Zero yameʋawɔʋu la kuku.\nAmeɖokuitsrɔ̃yameʋu ƒe Amedzidzesrafoha Tɔxɛ\nEsusɔ vie woaɖu Japan dzi keŋkeŋ. Le February 1945 me la, yamesrafo siwo nɔ B-29 bɔmbdayameʋuwo me gakpɔtɔ nɔ ŋusẽ kpɔm ɖe Japan dzi vevie. Le ɣeyiɣi ma ke me la, United States ƒe ƒudzisrafowo nɔ egogom, si na wònɔ bɔbɔe be yamesrafowo nate ŋu adze edzi.\nƔleti ʋɛ aɖewo do ŋgɔ la, Japan srafomegãwo ɖoe be yewoawɔ aʋa mamlɛa to ameɖokuiwumɔnuwo dzi. Togbɔ be edze ƒã ɣemaɣi be Japan makpɔ dziɖuɖu le aʋa la me o hã la, nyametsotso ma he aʋa la ɖe megbe eye ɖikeke mele eme o be esia he afɔku akpe nane bubuwo vɛ.\nEsiae na woto Ameɖokuitsrɔ̃yameʋu ƒe Amedzidzesrafoha Tɔxɛa vɛ. Kamikaze, si nye ahom sesẽ aɖe si ŋu wotua xo le be eyae nyrɔ Mongoliatɔwo ƒe aʋawɔtɔdziʋuwo le ƒe alafa 13 lia me, ƒe ŋkɔe wotsɔ nɛ. Le ameɖokuitsrɔ̃yameʋu ƒe amedzidzedze gbãtɔa me la, wotsɔ bɔmb si ƒe kpekpemee nye kilogram 250 de Zero bɔmbdayameʋu ɖesiaɖe me be ameɖokuitsrɔ̃yameʋukula naku wòava lɔ tɔdziʋu si wotɔ ŋkui.\nWoɖe gbe na Yatabe Yamesrafowo ƒe Aʋalɔgoa be wòaƒo ameɖokuitsrɔ̃yameʋukulawo ƒe aʋalɔgo tɔxɛ aɖe nu ƒu, eye menɔ wo dome. Wona agbalẽvi aɖe mía dometɔ ɖesiaɖe be míade asi ete, atsɔ afia nenye be míalɔ̃ faa anye ameɖokuitsrɔ̃yameʋukulawo ƒe aʋalɔgoa me tɔwo.\nMesee le ɖokuinye me be ele be matsɔ nye agbe ana ɖe nye dukɔa ta. Gake ne metsɔ ɖokuinye na be mazɔ mɔ si ate ŋu ade nye agbe afɔku me hã la, woate ŋu ada tum hafi maɖo afisi yim mele, ahaku yakatsyɔ. Ðe wòadzɔ dzi na danye ne megblẽ nye agbe dome alea nye ƒomegbanɔamedziwo gbɔ makpɔmakpɔa? Menɔ esia ŋu bum ɣeyiɣi didi aɖe nenye be mɔzɔzɔ sia si me afɔku le alea lae nye mɔ nyuitɔ kekeake si wòle be mawɔ nye agbe ŋudɔ le. Ke hã metsɔ ɖokuinye na.\nLe March 1945 la, woɖo Yatabe Yamesrafowo ƒe Aʋalɔgo gbãtɔ. Togbɔ be wotia nye dɔwɔhati 29 hã la, wometiam o. Le hehe tɔxɛ nana wo vɔ megbe la, wowɔ ɖoɖo na wo be woadze mɔzɔzɔ si me afɔku le la gɔme tso Kanoya yamesrafowo nɔƒe si le Kagoshima nutoa me le April me. Hafi woaɖo wo ɖe Kanoya la, meva srã xɔlɔ̃nyewo kpɔ, be makpɔ alesi wonɔ sesem le wo ɖokui me esi wonɔ dzadzram ɖo ɖe kunugbea yiyi ŋu.\nWo dometɔ ɖeka gblɔ blewu be: “Míegbɔna kuku ge, gake mele be nàyɔ o. Ne mía dometɔ aɖe tsi agbe la, negblɔ vevienyenye si le ŋutifafa ŋu nya na ame bubuwo kple alesi woawɔ akpɔe.”\nHatinyewo dze mɔzɔzɔa gɔme le April 14, 1945 dzi. Le gaƒoƒo ɖeka megbe la, mí katã míenɔ to dzi na nusiwo gbɔna dzɔdzɔ ge ŋuti nyatakakawo sese. Gbeƒãɖela la gblɔ be: “Showa ƒe Aʋalɔgo Gbãtɔ si tso Ameɖokuitsrɔ̃yameʋu ƒe Amedzidzesrafoha Tɔxɛa me va yi ge ɖe futɔwo si me le atsiaƒu me le Kikai Shima ƒe ɣedzeƒe gome. Amesiame ku la aʋaa me.”\nOhka—Ame Bɔmb La\nLe ɣleti eve megbe la, woɖem yi Konoike Ƒudzisrafo kple Yamesrafowo ƒe Aʋalɔgoa me be manye Jinrai Amedzidzesrafoha ƒe Aʋalɔgo Tɔxɛa me tɔ. Jinrai gɔme enye “mawu ƒe dziɖegbe.” Yameʋu (si woyɔna be Amedzidzelawo), aʋawɔyameʋu siwo dzɔa wo ŋu, kple bɔmbdayameʋu bubuwo ye aʋalɔgoa zã.\nLe yameʋu ‘gãtɔwo’—siwo nye Amedzidzeyameʋu siwo si mɔ̃ eve le—dometɔ ɖesiaɖe ŋu la àkpɔ Ohka si gɔmee nye “seƒoɣi.” Etsi tre ɖi na sɔhɛ yameʋukula siwo tsɔ woƒe agbe sa vɔe. Ohka nye bɔmbdayameʋu si wowɔ na ame ɖeka, eye eƒe aʋalawo keke meta 5, eye eƒe kpekpeme enye kilogram 440. Wode bɔmb siwo ƒe kpekpe anɔ tɔn ɖeka nu gbɔ nɛ.\nNe yameʋugã la le amesiwo wotɔ ŋkui gogom la, yameʋukulawo dometɔ ɖeka gena ɖe Ohka, si woɖena ɖa le yameʋugã la ŋu me. Wodana yamezɔmɔ̃ (rocket) si wóna henaa Ohka la zɔna le yame mii sɛkɛnd ewo, hafi lũna ɖe nusi wòtɔ ŋkui la dzi. Woate ŋu ayɔ esia wòasɔ be ame bɔmb. Ne wonya dae ko la, agbetsitsi megali o!\nNe wole Ohka kuku ƒe hehe nam yameʋukula aɖe la, ate ŋu aku Zero bɔmbdayameʋu tso yame afisi kɔkɔ meta 6,000 wòava dze nusi wòtɔ ŋkui la dzi. Mekpɔ yameʋukula geɖewo ku le hehexɔɣi siawo me.\nHafi woatsɔm akpe ɖe aʋalɔgoa ŋu la, aʋalɔgo gbãtɔa dze mɔ xoxoxo. Amedzidzeyameʋu 18 nue wodzra Ohka ɖo, aʋawɔyameʋu 19 ye dze wo yome. Amedzidzeyameʋuawo nɔ kpekpem eyata womenɔ abla ɖem o. Wo dometɔ aɖeke meɖo afisi yim wonɔ o. United States srafowo gbã Amedzidzeyameʋuawo kple aʋawɔyameʋu siwo dze wo yome katã.\nEsi aʋawɔyameʋuwo megali o ta la, ele na Jinrai Aʋalɔgoa me nɔlawo be woazɔ mɔ woawo manɔmee. Amesiwo katã yi emegbe megatrɔ gbɔ o. Wo dometɔ ɖesiaɖe ku le Okinawa ƒe aʋagbedzi.\nAʋa la ƒe Ŋkeke Mamlɛawo\nLe August 1945 me la, woɖom ɖe Yamesrafowo ƒe Aʋalɔgo si le Otsu. Asrafonɔƒe si me woɖom ɖo la le Hiei-zan si te ɖe Kyoto ŋu. Esi míenɔ mɔ kpɔm na United States srafowo ƒe Japan dzi dzedze ta la, wowɔ ɖoɖo be woazã Ohka aɖewo atsɔ adze United States ƒe ƒudziʋawɔʋuwo dzi le toa dzi. Woɖo gakpo siwo dzi woato awɔ esia ɖe toa tame.\nMíenɔ lalam be woaɖe gbe na mí. Gake gbeɖeɖe ma meva gbeɖe o. Esi wotsɔ atɔm bɔmb tsrɔ̃ Hiroshima kple Nagasaki le August 6 kple 9 megbe la, Japan na ta United States kple eƒe kpeɖeŋutɔwo keŋkeŋ le August 15 lia dzi. Aʋa la wu enu mlɔeba. Bebli hafi mete ŋu tsi agbe.\nLe August ƒe nuwuwu la, metrɔ yi mía de Yokohama, gake B-29 bɔmbdalawo gbã míaƒe aƒe gudugudu wòzu afi. Mɔkpɔkpɔ bu ɖe nye ƒomea vevie. Daanye kple nyruiyɔvinye tsrɔ̃ le dzobibia me. Ke hã alesi tsɛnye te ŋu gbɔ tso aʋa la me dedie na akɔfafa mí.\nTogbɔ be nuwo dome gblẽ keŋkeŋ eye nuɖuɖu nɔ vevem hã la, megagbugbɔ trɔ yi yunivɛsiti be mawu nye sukudede nu. Mewu enu le ƒe ɖeka megbe, eye mekpɔ dɔ. Le ƒe 1953 me la, meɖe Michiko eye míedzi viŋutsuvi eve.\nAlesi Meti Ŋutifafa Yome\nLe ƒe 1974 me la, Michiko te Biblia sɔsrɔ̃ kple Yehowa Ðasefo aɖe. Eteƒe medidi o edze woƒe kpekpewo dede kple gomekpɔkpɔ le gbeƒãɖeɖedɔa wɔwɔ me gɔme. Metsi tre ɖe eŋu le alesi wòdona edziedzi ta. Eɖe nume nam be Kristotɔwo ƒe subɔsubɔdɔa wɔa akpa vevi aɖe le ŋutifafa vavãtɔ hehe vɛ me. Mebu eŋu be ne nenemae la ke mele be matsi tre ɖe eŋu o. Ele be mawɔ ɖeka kplii boŋ.\nLe ɣemaɣi lɔƒo la, mexɔ Ðasefo sɔhɛ ʋɛ aɖewo be woadzɔ zã nam. Esi Ðasefo sɔhɛawo va la, mebia nya wo ku ɖe woƒe habɔbɔa kple subɔsubɔdɔa ŋu. Ewɔ nuku nam esi mekpɔ be woƒe agbe to mɔ ɖeka eye ɖokuitsɔtsɔna ƒe nɔnɔme le wo si eye woto vovo tso wo tɔ sɔhɛ bubuwo gbɔ. Wosrɔ̃ nɔnɔme mawo tso Biblia me. Wogblɔ be Ðasefo siwo le xexeame godoo medea vovototo amewo me o eye wowɔna ɖe Biblia ƒe sedede be woalɔ̃ Mawu kple wo haviwo dzi bliboe. (Mateo 22:36-40) Wobua wo hatiwo be wonye nɔviŋutsuwo kple nɔvinyɔnuwo, dukɔ ka ke mee woɖatso o.—Yohanes 13:35; Petro I, 2:17.\nMebui le susu me be ‘ema menye naneke o nususukpɔ aɖe koe.’ Esi Kristodukɔa ƒe sɔlemehawo nɔ aʋa wɔm kple wo nɔewo ta la, esesẽ nam be maxɔe ase be Yehowa Ðasefowo ya to vovo.\nMegblɔ ɖikeke si nɔ menye na wo. Sɔhɛ Ðasefoawo zã Yearbook of Jehovah’s Witnesses tsɔ ɖo kpe edzi nam be wode Ðasefo siwo le Germany gaxɔ me eye wowu ɖewo esi womede akpa aɖeke dzi le Hitler ƒe dziɖuɣi o ta. Meva ka ɖe edzi be Yehowa Ðasefowoe nye Kristotɔ vavãwo.\nLe ɣeyiɣi aɖe megbe la, srɔ̃nye ɖo kpe adzɔgbe si wòɖe na Mawu dzi to nyɔnyrɔxɔxɔ ɖe tsi me le December 1975 me. Wodo Biblia sɔsrɔ̃ ɖe gbɔnye le ɣeyiɣi ma me. Gake esi mede ŋugble le agbanɔamedzi si nɔ dzinye le ganyawo gome, abe vinyewo ƒe sukufe kple míaƒe aƒea ŋu fe xexe ɣleti sia ɣleti ene ŋu la, esia na nyemewɔ afɔɖeɖe aɖeke o. Srɔ̃ŋutsu siwo nɔ hamea me nɔ asi trɔm le woƒe dɔwɔɖuiwo ŋu be woate ŋu akpɔ ɣeyiɣi geɖe. Mesusui be woabia nu ma ke tso asinye. Gake esi wofiam alesi woawɔ nuwo wòasɔ le Kristotɔwo ƒe agbenɔnɔ kple ŋutilãmedɔ gome vɔ megbe la, metso nya me mlɔeba be masrɔ̃ Biblia kple Yehowa Ðasefowo.\nNyametsotso be Masubɔ Ŋutifafa ƒe Mawu La\nLe nusɔsrɔ̃ ƒe eve megbe la, amesi nɔ Biblia srɔ̃m kplim biam nenye be mebu nye agbe tsɔtsɔ ɖe adzɔgbe na Mawu ŋu. Gake megbe ema wɔwɔ eye wòɖea fu nam.\nMenɔ ɖiɖim kabakaba le atrakpui dzi gbeɖeka le nye dɔwɔƒe. Mekli nu hege tso dzi va dze anyi hetsɔ nye ʋuɖome ƒu anyi, eye meyi ɖime. Esi menyɔ la, ta ɖum sesĩe eye wotsɔ dɔnɔkɔʋu kɔm yi ɖe kɔdzii. Togbɔ be nye ʋuɖome te hã la, nyemexɔ abi ɖe ta alo ʋu ɖuɖu ɖe lã me nam o.\nAlekee meda akpe na Yehowa enye esi be wòna metsi agbe! Tso ɣemaɣi dzi yi la, meɖoe kplikpaa be mawɔ nye agbe ŋudɔ atsɔ awɔ Yehowa ƒe lɔlɔ̃nu, eye metsɔ nye agbe ɖe adzɔgbe nɛ. Le July 1977 la, mexɔ nyɔnyrɔ esi mexɔ ƒe 53. Vinyeŋutsu, Yasuyuki hã srɔ̃ Biblia eye wòxɔ nyɔnyrɔ anɔ ƒe eve megbe lɔƒo.\nƑe ewo le nye nyɔnyrɔxɔxɔ vɔ megbe la, mexɔ dzudzɔ le dɔme. Menɔ agbe abe Kristotɔwo ene le ƒe ewo mawo me, henɔ eŋu dɔ wɔm kple nye ŋutilãmedɔa sɔsɔe. Fifia la, mɔnukpɔkpɔ su asinye mezu hamemegã le Yokohama, eye mezãa ɣeyiɣi geɖe ŋutɔ le Kristotɔwo ƒe subɔsubɔdɔa me. Vinyeŋutsu tsitsitɔ nye hamemegã kple ɣeyiɣiawo katã ƒe subɔla le hame aɖe si te ɖe mía ŋu me.\nMeda akpe geɖe be metsi agbe le amedzidzesrafoha ƒe asrafo tɔxɛ kple eƒe kunugbe yiyi me, eye mebui mɔnukpɔkpɔ be mele gome kpɔm le gbeƒãɖeɖe “fiaɖuƒeŋutinya nyui sia” me. (Mateo 24:14) Meva kpɔ kakaɖedzi blibo be agbenyuinɔnɔe nye be woanɔ agbe abe Mawu ƒe amewo ene. (Psalmo 144:15) Le xexe yeye si gbɔna kpuie me la, amegbetɔwo magawɔ aʋa gbeɖe o, esi “dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o” ta.—Yesaya 2:4.\nNe anye Mawu ƒe lɔlɔ̃nu la, madi be mado go amesiwo katã menya eye woku le aʋa la me siwo woava fɔ ɖe tsitre. Anye dzidzɔ nam be magblɔ agbenɔnɔ le ŋutifafa me, si ate ŋu asu wo si le Mawu ƒe Dziƒofiaɖuƒea ƒe dziɖuɖu dzɔdzɔea te le paradisonyigba dzi ŋu nya na wo!—Mateo 6:9, 10; Dɔwɔwɔwo 24:15; Timoteo I, 6:19.\nEsi menɔ ƒudzisrafo kple yamesrafodɔ me\nMía kple nye hatiwo do ŋgɔ na woƒe kunugbea yiyi. Nyee nye ame evelia tso miame, nye ɖeka koe tsi agbe\nMía kple srɔ̃nye, Michiko, kpakple mía viŋutsu tsitsitɔ, Yasuyuki\nƉoe Ɖe Amewo Ɖoe Ɖe Amewo Metso Kunugbe Va Ti Ŋutifafadɔ Yome\ng03 3/8 axa 24-27


1 Korintotɔwo 5:1\nWose mia ŋkɔ keŋ bena, ahasiwɔwɔ le mia dome, eye ahasiwɔwɔ ma tɔgbe mele trɔ̃subɔlawo dome hã o bena, amea ɖe xɔ fofoa srɔ̃.\n1 Korintotɔwo 6:13\nNuɖuɖu li na ƒodo, eye ƒodo hã li na nuɖuɖu; gake Mawu aɖe esia kple ekeme siaa ɖa. Ke ŋutilã meli na ahasiwɔwɔ o, hafi Aƒetɔ la tɔe, eye Aƒetɔ la hã ŋutilã tɔe boŋ.\n1 Korintotɔwo 7:2\nKe le ahasiwɔwɔwo ŋuti la nyanu nane ŋutsu sia ŋutsu si, eye ŋutsu nanɔ nyɔnu sia nyɔnu si.\nNe mieʋu miaƒe nuvɔ̃wo me la, ekema nuteƒewɔla kple dzɔdzɔetɔ wònye, bene woatso míaƒe nuvɔ̃wo ake mí, eye wòaklɔ madzɔmadzɔnyenye katã ɖa le mia ŋuti.\nEyata miwu mia ŋutinu, siwo le anyigba dzi; ahasiwɔwɔ, makɔmakɔnyenye, fiẽŋufiẽŋui, nudzodzro vɔ̃ kple ŋukeklẽ, si nye trɔ̃subɔsubɔ;\nKe ahasiwɔwɔ kple makɔmakɔnyenye katã alo ŋukeklẽ la womagayɔ eŋkɔ gɔ̃ hã le mia dome o, abe alesi wòdze ame kɔkɔewo ene,\nBubu nanɔ srɔ̃ɖeɖe me le amewo katã dome, eye womagaƒo ɖi srɔ̃ɖeba la o; elabena ahasiwɔlawo kple matrewɔlawo la, Mawu adrɔ̃ ʋɔnu wo.\nTete Adoni-Bezek gblɔ bena: Fia blaadre, siwo wolã asidegblefetsuwo kple afɔdegblefetsuwo na la, faa nu wuwlui le nye kplɔ te ɖuna; alesi mewo la, eya teƒe Mawu ɖo teƒe nam. Eye wokplɔe yi Yerusalem, afisi woku ɖo.\nke nye la mele egblɔm na mi bena: Amesiame, si ke aɖe asi le srɔ̃a ŋu, eva menye le ahasiwɔwɔ ŋuti o la, eyae na wòwɔ ahasi; eye amesi ke aɖe nyɔnu, si ŋu wòɖe asi le la, ewɔ ahasi.\n Azɔ mexlɔ̃ nu mi, nɔviwò, to Mawu ƒe dɔmetɔtrɔ me bena, miatso miaƒe ŋutilãwo awɔ vɔsasa gbagbe, si ŋuti ko, si dze Mawu ŋu, esi anye miaƒe mawusubɔsubɔ gbɔgbɔmetɔ. Eye migana miaƒe anyinɔnɔ naɖi xexe sia me o, hafi mitrɔ miaƒe nɔnɔme to miaƒe tamesusu ƒe yeyewɔwɔ me boŋ, bene miadzro nusi nye Mawu ƒe lɔlɔ̃nu, si nyo, eye wòdzea eŋu nyuie, eye wòle blibo la me akpɔ.\n Miele mia fofo la ƒe nuwɔnawo wɔm. Wogblɔ ne bena: Miawo la menye ahasiviwo míenye o; fofo ɖekae li na mí, eyae nye Mawu. Yesu gblɔ na wo bena: Ɖe Mawu nye mia Fofo la, ne mialɔ̃m, elabena nye la medo go tso Mawu me va; elabena menye ɖokuinye si meva le o, ke boŋ eyae dɔm ɖa.\n2 Mose 22:16-17\n Ke ne fofoa gbe be, yematsɔe nɛ o la, ekema wòa ve srɔ̃ɖenu, siwo wowɔna na ɖetugbiwo la ƒe fe. Megana nyɔnu dzotɔwo nanɔ agbe o.\n1 Tesalonikatɔwo 4:3-4\n Elabena esiae nye Mawu ƒe lɔlɔ̃nu, be miawo mia ɖokui kɔkɔe, eye miade mia ɖokui ɖa atso ahasiwɔwɔ me, eye mia dome amesiame nanya, alesi woade ye ŋutɔ srɔ̃a le kɔkɔenyenye kple bubu me;\n1 Korintotɔwo 6:9-20\n Alo mienyae bena, ame madzɔmadzɔwo manyi mawufiaɖuƒe la ƒe dome oa? Migana woable mi o: Ahasiwɔla wo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo, kple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o. Eye nenem mia dome amea ɖewo nɔ tsã; ke wole tsi na mi, ke wona mia ŋuti kɔ, ke wotso afia na mi le Aƒetɔ Yesu ƒe ŋkɔ la kple mia Mawu ƒe Gbɔgbɔ la me. Woɖe nuwo katã ƒe mɔ nam, ke menye nuwo katãe nyona na ame o. Woɖe nuwo katã ƒe mɔ nam, ke menye nyee le nana ge nane nakpɔ ŋusẽ ɖe dzinye o. Nuɖuɖu li na ƒodo, eye ƒodo hã li na nuɖuɖu; gake Mawu aɖe esia kple ekeme siaa ɖa. Ke ŋutilã meli na ahasiwɔwɔ o, hafi Aƒetɔ la tɔe, eye Aƒetɔ la hã ŋutilã tɔe boŋ. Ke Mawu fɔ Aƒetɔ la ɖe tsitre, eye wòatsɔ eƒe ŋusẽ afɔ miawo hã ɖe tsitre. Alo ɖe mienyae bena, miaƒe ŋutilãwo la Kristo ƒe ŋutinuwo wonye o mahã? Aleke lawɔ matsɔ Kristo ƒe ŋutinuwo awɔ ahasiwɔla ƒe ŋutinuwo mahã? Gbeɖe! Alo ɖe mienyae bena, amesi tsɔ eɖokui lé ɖe ahasiwɔla ŋuti la, eya kplii enye ŋutilã ɖeka oa? Elabena wogblɔ bena: „Wo kpakple eve la woanye ŋutilã ɖeka.“ Ke amesi tsɔ eɖokui lé ɖe Aƒetɔ la ŋuti la, eya kplii enye gbɔgbɔ ɖeka. Misi le ahasiwɔwɔ nu! Nuvɔ̃ sia nuvɔ̃, si ame wɔna la, menye eƒe ŋutilã me wòle o, ke ahasiwɔla wɔa vɔ̃ ɖe ye ŋutɔ ƒe ŋutilã ŋuti. Alo ɖe mienyae bena, miaƒe ŋutilã la Gbɔgbɔ kɔkɔe, si le nua me, si miexɔ tso Mawu gbɔ la ƒe xɔ wònye, eye míenye mia ɖokui to oa? Asi sesẽ miexɔ; eyata mitsɔ miaƒe ŋutilã kple miaƒe gbɔgbɔ, siwo nye Mawu to la, kafu Mawu!\n Eye wògblɔ bena: Nusi ke doa go tsoa ame me la, eya ƒoa ɖi ame. Elabena tso ame ƒe dzi me ke nu vɔ̃ɖi susuwo doa go tsona, matrewɔwɔwo, fififiwo, amewuwuwo, ahasiwɔwɔwo, ŋubiabiãwo, nu vɔ̃ɖi wɔwɔwo, beble, ahiãdzedze, ŋku vɔ̃ɖi, busubɔbɔ, dàda, movidzɔdzɔ; nu vɔ̃ɖi siawo katã doa go tsoa eme ke, eye woƒoa ɖi ame.


Mateo 22 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Alur Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgium Franse Tokunɔgbe Belize Kriol Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chol Chuabo Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Cubeo Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik El Salvador Tokunɔgbe Emberá (Dziehetɔ) Emberá (Catío) Estonian Eŋlisi Eʋegbe Fijian Finnish France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Gitonga Greece Tokunɔgbe Greek Guahibo Guambiano Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Inga Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Jamaican Creole Japan Tokunɔgbe Japanese Javanese Kabiye Kannada Karen (S'gaw) Kazakh Kenya Tokunɔgbe Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Tokunɔgbe Korean Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Mambwe-Lungu Mapudungun Marathi Marshallese Maya Mexico Tokunɔgbe Mixtec (Guerrero) Moore Mozambique Tokunɔgbe Myanmar Navajo Ndau Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nyaneka Nyungwe Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Ronga Russia Tokunɔgbe Russian Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\nSrɔ̃ɖeŋkekenyui ŋuti lododo (1-14)\nMawu kple Kaisaro (15-22)\nWobia nyae tso tsitretsitsia ŋu (23-33)\nSedede gãtɔ eveawo (34-40)\nÐe Kristo la nye David via? (41-46)\n22 Yesu gado lo bubu na wo be: 2 “Dziƒofiaɖuƒe la le abe fia aɖe si ɖo srɔ̃ɖekplɔ̃+ na via ene. 3 Eye wòdɔ eƒe kluviwo be woaɖayɔ ame siwo wokpe la ava srɔ̃ɖekplɔ̃a ŋu, gake womelɔ̃ be yewoava o.+ 4 Egadɔ kluvi bubuwo ɖa gblɔ be, ‘Migblɔ na ame kpekpeawo be: “Kpɔ ɖa, ŋdɔnuɖuɖua sɔ gbe vɔ, wowu nye nyitsuwo kple lã damiwo, eye nu sia nu sɔ gbe. Miva srɔ̃ɖeŋkekenyuia ɖuƒe.”’ 5 Ke wometsɔ ɖeke le eme o, eye wodzo, ame ɖeka yi eƒe agble me, bubu yi eƒe adzɔ do ge;+ 6 ke mamlɛawo lé eƒe kluviawo, wɔ fu wo eye wowu wo. 7 “Ale fia la do dziku, eye wòdɔ eƒe aʋakɔwo ɖa woyi ɖawu amewula mawo eye wotɔ dzo woƒe du la.+ 8 Eye wògblɔ na eƒe kluviawo be, ‘Nu sia nu sɔ gbe na srɔ̃ɖeŋkekenyuia ɖuɖu, gake ame siwo wokpe la medze o.+ 9 Eya ta miyi dua ƒe mɔ gãwo dzi ne miakpe ame sia ame si miakpɔ la va srɔ̃ɖeŋkekenyuia ɖuƒe.’+ 10 Ale kluvi mawo do go yi mɔwo dzi, eye woƒo ame siwo katã wokpɔ la nu ƒu, ame vɔ̃ɖiwo kple ame nyuiwo siaa; ale amewo yɔ srɔ̃ɖekplɔ̃a ŋu fũu le xɔ si me wole srɔ̃a ɖem le la me. 11 “Esi fia la va be yealé ŋku ɖe ame kpekpeawo ŋu la, ekpɔ ŋutsu aɖe si medo srɔ̃ɖewu o la le afi ma. 12 Ebiae be, ‘Xɔ̃, aleke nèwɔ ge ɖe afi sia evɔ mèdo srɔ̃ɖewu o?’ Ke mete ŋu ke nu o. 13 Eye fia la gblɔ na eƒe subɔviwo be, ‘Mibla eƒe asiwo kple afɔwo, eye mitsɔe ƒu gbe ɖe viviti la me le xexe. Afi mae wòafa avi ahaɖu aɖukli le.’ 14 “Elabena ame geɖewoe wokpe, ke ame ʋɛ aɖewo koe wotia.” 15 Eye Farisitɔwo dzo yi ɖade adaŋu, ne woatsɔ eya ŋutɔ ƒe nyagbɔgblɔ atre mɔ̃ nɛ alée.+ 16 Eya ta wodɔ woƒe nusrɔ̃lawo kple Herodes habɔbɔ+ me nɔlawo ɖe egbɔ gblɔ be: “Nufiala, míenyae be ètoa nyateƒe, èfiaa Mawu ƒe mɔ la le nyateƒe me, eye mèdea ame dzi o, elabena mèwɔa nu ɖe ale si amewo dzena le gotae la nu o. 17 Eya ta gblɔe na mí: Nu kae nèsusu? Ðe se ɖe mɔ* be míaxe adzɔ na Kaisaro loo alo se meɖe mɔ o?” 18 Ke esi Yesu kpɔ woƒe vɔɖivɔ̃ɖi dze sii la, egblɔ be: “Alakpanuwɔlawo, nu ka tae miele mɔ̃ trem nam? 19 Mitsɔ gaku si wotsɔna xea adzɔ la vɛ makpɔ.” Wotsɔ denario* ɖeka vɛ nɛ. 20 Eye wòbia wo be: “Ame ka ƒe nɔnɔmetata kple nuŋɔŋlɔe nye esia?” 21 Wogblɔ be: “Kaisaro tɔe.” Eye wògblɔ na wo be: “Ekema mitsɔ nu siwo nye Kaisaro tɔ la na Kaisaro, ke mitsɔ nu siwo nye Mawu tɔ la na Mawu.”+ 22 Esi wose esia la, woƒe nu ku, eye wogblẽe ɖi dzo. 23 Gbe ma gbe Zadukitɔwo, ame siwo gblɔna be tsitretsitsi+ aɖeke meli o la, va biae be:+ 24 “Nufiala, Mose gblɔ be: ‘Ne ŋutsu aɖe ku, evɔ vi mele esi o la, nɔviaŋutsu naxɔ srɔ̃a aɖe ne wòado ƒome ɖi nɛ.’+ 25 Nɔviŋutsu adre nɔ mía dome. Gbãtɔa ɖe srɔ̃ eye wòku, gake esi medzi vi aɖeke o ta la, nɔvia xɔ nyɔnua ɖe. 26 Nu ma kee dzɔ ɖe evelia kple etɔ̃lia dzi va se ɖe wo ame adrea katã dzi. 27 Mlɔeba nyɔnua hã ku. 28 Eya ta le tsitretsitsia me ɖe, ŋutsu adreawo dometɔ ka srɔ̃ wòanye? Elabena wo katã woɖee kpɔ.” 29 Yesu ɖo eŋu na wo be: “Mieda ƒu, elabena mienya Ŋɔŋlɔawo loo alo Mawu ƒe ŋusẽ la o;+ 30 elabena le tsitretsitsia me la, ŋutsuwo maɖe srɔ̃ o, eye womatsɔ nyɔnuwo ana be woaɖe o, ke boŋ woanɔ abe mawudɔla siwo le dziƒo la ene.+ 31 Ke le ame kukuwo ƒe tsitretsitsi ŋuti la, ɖe miexlẽ nya si Mawu gblɔ na mi be: 32 ‘Nyee nye Abraham ƒe Mawu, Isak ƒe Mawu kple Yakob ƒe Mawu’ la oa?+ Menye ame kukuwo ƒe Mawue wònye o, ke boŋ agbagbeawo tɔe.”+ 33 Esi amehaawo se nya siawo la, woƒe nu ku le ale si wòfia nui ta.+ 34 Esi Farisitɔwo se be etsi nya ɖe Zadukitɔwo nu la, wolɔ hoo va. 35 Esi wo dometɔ ɖeka si nya Sea nyuie la di be yeadoe kpɔ la, ebiae be: 36 “Nufiala, sedede kae nye gãtɔ le Se la me?”+ 37 Egblɔ nɛ be: “‘Lɔ̃ Yehowa* wò Mawu kple wò dzi blibo kple wò luʋɔ* blibo kpakple wò tamesusu blibo.’+ 38 Esiae nye sedede gãtɔ kple gbãtɔ. 39 Evelia si ɖii lae nye esi: ‘Lɔ̃ hawòvi abe wò ŋutɔ ɖokuiwò ene.’+ 40 Wotu Se blibo la katã kple nyagblɔɖilawo ƒe nyawo ɖe sedede eve siawo dzi.”+ 41 Ke esi Farisitɔwo ƒo ƒu la, Yesu bia wo be:+ 42 “Nu kae miesusu le Kristo la ŋu? Ame ka vie wònye?” Woɖo eŋu nɛ be: “David vie.”+ 43 Egabia wo be: “Ekema aleke wɔ gbɔgbɔ ʋã+ David wòyɔe be ‘Aƒetɔ,’ esi wògblɔ be: 44 ‘Yehowa* gblɔ na nye Aƒetɔ be: “Bɔbɔ nɔ nye ɖusime va se ɖe esime matsɔ wò futɔwo ade wò afɔ te”’?+ 45 Azɔ ne David yɔe be ‘Aƒetɔ’ ɖe, ke aleke wɔ wònye via?”+ 46 Ame aɖeke mete ŋu ɖo nya ŋu nɛ o, eye tso gbe ma gbe la, ame aɖeke mete ŋu do dzi gabia nya bubu aɖekee o.


GBE BUBU Afrikaans Albanian Amharic Arabic Armenian Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Kannada Kikongo Korean Lingala Lithuanian Malagasy Malayalam Myanmar Norwegian Pangasinan Persian Polish Portuguese Punjabi Rarotongan Romanian Russian Samoan Sepedi Serbian Sesotho (Lesotho) Setswana Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Umbundu Vietnamese Xhosa Zulu\nEle bɔbɔe be woate ɖe Mawu ŋu. Abe ale si ko wònyea dzidzɔ na vifofo lɔ̃ame ne viawo tea ŋu ƒoa nu nɛ faa ene la, nenema kee wònyea dzidzɔ na Yehowa Mawu hã be míado gbe ɖa na ye. Togbɔ be ele alea hã la, abe ale si wònɔna le vifofo nyanu ɖe sia ɖe gome ene la, susu aɖewo li siwo tae Mawu meɖoa gbedodoɖa aɖewo ŋu o. Ðe susuawo le ɣaɣlaa, alo ɖe wòɖe nanewo fia le Biblia me siwo akpe ɖe mía ŋu míanya?\nApostolo Yohanes gblɔ be: “Kakaɖedzi si le mía si ku ɖe eŋu lae nye esi: be nu sia nu si míabia wòawɔ ɖeka kple eƒe lɔlɔ̃nu la, aɖo to mí.” (1 Yohanes 5:14) Ele be míaƒe gbedodoɖawo nawɔ ɖeka kple Mawu ƒe lɔlɔ̃nu. Ame aɖewo doa gbe ɖa biaa nu siwo mewɔ ɖeka kple Mawu ƒe lɔlɔ̃nu kura o—le kpɔɖeŋu me, wodoa gbe ɖa be yewoaɖu loto, alo yewoaɖu dzi le tsatsadada me. Ame bubu aɖewo hã medoa gbe ɖa kple nukpɔsusu nyui o. Nusrɔ̃la Yakobo ƒo nu tsi tsitre ɖe ame siwo doa gbe ɖa le mɔ gbegblẽ nu ŋu ale: “Miebiana, ke miexɔnɛ o, elabena susu vɔ̃e mietsɔ le ebiam, ale be miaɖi kɔ na ŋutilã ƒe vivisese ƒe dzodzro sesẽ siwo le mia me.”—Yakobo 4:3.\nLe kpɔɖeŋu me, tsɔe be bɔlƒoha eve aɖewo yina bɔl ƒo ge, eye wo dometɔ ɖe sia ɖe do gbe ɖa na Mawu be wòana yeaɖu dzi. Míate ŋu akpɔ mɔ kura be Mawu naɖo gbedodoɖa mawo siwo tsi tsitre ɖe wo nɔewo ŋu la ŋu o. Míate ŋu agblɔ nya ma ke ku ɖe gbe siwo dukɔ siwo ho aʋa ɖe wo nɔewo ŋu dona ɖa egbea be Mawu nana yewoaɖu dzi la hã ŋu.\nMawu meɖoa ame siwo gbea bubudede eƒe sewo ŋu la ƒe gbedodoɖawo ŋu o. Ɣeaɖeɣi la, mawusubɔla alakpanuwɔlawo ƒe nuwɔna na Yehowa gblɔ be: “Ne mieke miaƒe abɔwo la, matsyɔ nu ŋku me ɖe mi, eye ne mieli kɔ gbedodoɖa gleglegle hã la, nyemasee o, elabena ʋu yɔ asi me na mi!” (Yesaya 1:15) Biblia gblɔ be: ‘Ame si ɖe to ɖa, be yemase se o la, eƒe gbedodoɖa ke hã nye ŋunyɔ.’—Lododowo 28:9.\nGake Yehowa ɖoa to gbe siwo esubɔla, siwo dzea agbagba vevie ɣesiaɣi be yewoasubɔe abe ale si wòdii ene, dona ɖa nɛ tso dzi blibo me la ɣesiaɣi. Ðe esia fia be ana nu sia nu si wobiae la nava eme na woa? Ao. Bu Ŋɔŋlɔawo me kpɔɖeŋu aɖewo ŋu kpɔ.\nMose nɔ ƒomedodo aɖe si tɔgbi mebɔ o me kple Mawu; ke hã, enɔ na eya hã be wòabia nu si wɔ “ɖeka kple [Mawu ƒe] lɔlɔ̃nu.” Mose ɖe kuku na Mawu be wòaɖe mɔ na ye yeayi ɖe Kanaan nyigba dzi hegblɔ be: “Na mayi dzro, bena maɖakpɔ anyigba nyui la le Yordan godo.” Nu si wòbia la mewɔ ɖeka kple Mawu ƒe lɔlɔ̃nu o, elabena Mawu gblɔ na Mose do ŋgɔ be mayi anyigba ma dzi o le nu vɔ̃ aɖe si wòwɔ ta. Eya ta Yehowa mewɔ ɖe Mose ƒe didia dzi nɛ o, ke boŋ Mawu gblɔ nɛ be: “Esɔ gbɔ, megaƒo nu kplim le nya sia ŋuti azɔ o.”—5 Mose 3:25, 26; 32:51.\nApostolo Paulo do gbe ɖa be yeavo tso nane si ŋu wògblɔ le be enye ‘ŋu aɖe nɔ yeƒe ŋutilã me’ la si me. (2 Korintotɔwo 12:7) Ate ŋu anye be ŋkudɔ aɖe si ɖea fu na Paulo enuenu alo tsitretsiɖeŋulawo kple “aʋatsonɔviwo” ƒe fuɖename atraɖii yɔmee wònɔ be “ŋu.” (2 Korintotɔwo 11:26; Galatiatɔwo 4:14, 15) Paulo ŋlɔ bena: “Meɖe kuku na Aƒetɔ la vevie zi etɔ̃ le esia ŋuti, be wòadzo le gbɔnye.” Ke hã, Mawu nyae be ne Paulo yi edzi ɖe gbeƒã togbɔ be ‘ŋu si nɔ eƒe ŋutilã me’ la nɔ fu ɖem nɛ vevie hã la, ana Mawu ƒe ŋusẽ nadze ƒãa, eye wòaɖee afia be Paulo ɖoa ŋu ɖe Ye ŋu bliboe. Eya ta le esi Mawu nawɔ Paulo ƒe didia dzi nɛ teƒe la, ɖe Mawu gblɔ nɛ boŋ be: “Nye ŋusẽ zua blibo le mewò le wò gbɔdzɔgbɔdzɔ me.”—2 Korintotɔwo 12:8, 9.\nVavãe, Mawu nya gbedodoɖa siwo ƒe ŋuɖoɖo aɖe vi na mí wu la nyuie wu mía ŋutɔwo gɔ̃ hã. Yehowa ɖoa míaƒe gbedodoɖawo ŋu ɣesiaɣi hena míaƒe nyonyo le ɖekawɔwɔ me kple eƒe tameɖoɖo siwo me lɔlɔ̃ le siwo wòɖe gblɔ le Biblia la me.\nƉoe Ɖe Amewo Ɖoe Ɖe Amewo Nu Ka Tae Mawu Meɖoa Gbedodoɖa Aɖewo Ŋu O?\nw09 1/1 axa 30